Ralkap cozah siseh, Mipi lam khal Dungsip Theih a si nawn lo – Saya James Thang - Falam Online Media\nRalkap cozah siseh, Mipi lam khal Dungsip Theih a si nawn lo – Saya James Thang\nKawlram Independent ngah a si hnu 2021 ih Ralkap Aana ting hi 1962,1988 thawn a veithumnak a si thlang. 1962 kum ihsin tuini tiang Ralkappawl cu Mipi humhimtu sisawn lo in Mipi kap thattu le hremtu le Rampi ṭhangsoloding ih tuahtu an si tisehla a sual lo ding. Hitivek ih Ralkap Aana a ting ṭheunak a san cu an mah Ralkap lawng hin Rampi uktu Aanasin si a duh ringring ruang ah a si tin BBC news cun a puang.\n1962 kum ih Ralkap Aana a ting naksan cu Ramsungah Karen tapung le Burma Communist Tapung ral a tho hlei ah Wunkyikyuk U Nu in Buddhist biaknak cu Rampi biaknak ah a tuah. Tlangparmi lungawilo cun sandah an piah ih Ramsung buainak a suak. Cumi laite ah Ralkap cun khaamtlang ih tlakzik mi Rampi ka run tin puhmawh in Aana a ting.\n1988 khal, Cozah duhlo Mipi Sandahpiah a suak ih Ramsung ah Uktu umlo(မင်းမဲ့စရိုက်) vekin that awnak le buainak a suak ih Rampi a kilikip in a siat thluh ruangah ka run tiah puhmawh nei in Ralkap cun Aana a ting ih Martial Law (စစ်အုပ်ချုပ်ရေး) puang in Mipi sandahpiahpawl cu a kap, a kai a hrem ih thawng a thlak hlei ah Curfew suah in cang theiloding in Mioi cu a tuah.\nCuti ih awlai ten Martial law puang ih Aana a ting theinak khal Ralkap cun Ramsung thubuai vekin puhmawh ding (အကြောင်းပြချက်) ṭhazet a nei ruangah a si ih UN le US lam khalcun an buaipi theilo. 1962 le 1988 ih Aanating ziangkim controltubik cu Bogyokkyi Ne Win a si veve.\n2021 Ralkap Aana ting cu Ramsung buainak puhmawh ding zianghman um lo, Election vote thlak a dik lo tilawng puhmawh nei inle Aana duhtuk ruangih diklo zetih Aanatingmi a si ruang ah International law pahbal a si ih UN ,US le EU cun an ngai poimawh zet ih an zoh liam menlo ding ticu a fiang.\nRalbawi hrekkhat tlacu Sanction tuahin US le UK cun action a la cih. UN, GS khal cun “Tuisan ah Aanating pawl hrang umnak hmun a um nawn” lo tiah a sim ih UN lamin napin Action lak an tum thu a puang ve. UN Security Council le UN Human Right Council khal poimawh(emergency) Meeting ko in Kawlram thu an rel ih Ralkappawl ih an Kaimi Pi Suhkyi tel in an zaten thlah lohli ding ah zate lungkim in ca an suah (Ralkap a bawmtu China le Rusia cu an kaimi suah thluh ding ah an lungkimpi ve nan Aana ting an si lo 2008 daan hrampivek in aana an kilkhawi mi a si tiah an ṭanpi).\nUS President khalcun Ralkap ih Aana tingmi cu pompi lo in Mipi hriltling Cozah hnen Aana pek kirsal dingah le an kaihmi zaten thlahsal lohli ding ah a forh. CNN news cun “Democracy daan vekih Mipi hriltlingmi Cozah cu Ralkap in daanlo ih Aana a ting mai hi US President Joe Biden ih Democracy ka kil him ding tiah vote hawl lai ih a thukam cu a challenge vek a bang” tiah a sim.\nUS Rampi Hlutdaw khal cun Democracy daan ih hriltlinmi Cozah Aana a ngah salnakding le Ralkap ih a kaimi zaten luatnakding hrang a ṭuldaan vek ih Aana ting Ralkap tlun ah action lak theiding in president cu ṭuanvo ziangkim a pek zo. China le Russia khal cun Ramsung buai nak a si ruangah Daan sungin pakhat le pakhat rem daihnak reltlang ding a ṭhat thu le Ralkap pawl ih an kaihmi Pi Suhkyi le President telin kaihmi zaten suah lohli ding thu an sim veve. Ramsung khal in NLD MP tamsawn le Tlangparmi paty MP mallai kopaw cun Committee Representing Pyidaungsu Hlutdaw ( CRPH ) ပြည်ထောင်စုလွှတ်တော်ကိုယ်စားပြုကော်မတီ din in Dr Sa Sa cu UN palai ah ṭuan terin ṭan napin lak an tum.\nRalkap lam ihsin Rampi buainak ruangah lohtheilo ih Aanating a si thu puhmawh ding(အကြောင်းပြချက်) ṭhazet a nei lo a sile UN le US cun a ṭul daan vekih action lak ding ah an ready cia. “Tuvek caan ih Action laklo a si le Democracy ram Cozah pawlcu hriamhrei nei Ralkap pawlin an duhduh tikah Aana an tingding ti phan a um ih Kawlram thubuai hi Kawlram lawng silo in leitlun Democracy ram zate ih Security tiang khawihban mi thubuai a si” ti ah US cun a sim.\nRalkap lamcun UN le US ih action lak tonglo dingin a titheitawk suakin puhmawh ding pakhatkhat cu a hawl rori a ttul. Theicia zo bangin a hmaisabik ah thawngtlak pawl a thlahih buainak a tuah nan a hlawhtlinglo. Tu ah a mah dinpitu (ထောက်ခံသူ) Mihrek khat hmangin Mipi lak ah buainak tuah le Sandahpiahpawl sung lungrual lo dingih buainak tuah le Internet Line phitsak tivek pawl hi a tuah lai dingmi le a tuah rero laimipawl a si.\nMihrek nih 1988 lai vekin tirupro le cian zetih Sandahpiahpawl cu olten a bal (ဖြိုခွဲ) mai ding an zum nan 2021 ah cuvek a theih nawnlo. IT san a si ih Media le information a cak tuk zo. Daan lo ih 1988 vekin a cangvai a si ahcun Leitlun ram hmuahhmuah in a coplecilh in an thei cih dingih UN le US Ralkappawl cun an zoh men lo ding ticu theih a si.\nVOA news nih Kawlram Sandahpiahpawl ih cangvaidaan Satellite ih a zukmi a tarlang cun US President ih leitlun in kanlo thlir ringring a timi cu sullam a nei zet . Ralkap khalcun sandahpiahpawl tlun ih a cangvai daan cu leitlun in inthlir rinring ti a thei ih sandahpiahpawl khal Ralkappawl hmang lo in daan vekih Palik lawng hmangin a khamnak san a si.(Palik lak ah palik uniform hruk ralkap tampi an tel)\nKawlram sungah Sandahpiah hmuahhmuah lak ah 2021 sandahpiah tluk ih Mipi lungrual a umdahlo ding tiah a teltu a thlirtu zocio khal cun an ti ṭheh. Sandahpiah ih a teltupawl hi Generation X,Y,Z tiin ṭhenthum ah ṭhen in sanman zetin an cangvai.\nGeneration GX (Min Ko Naing) pawlcu ruahnak pekih telpitu an si ih GY (Cozah hnaṭuan le Pacang no) pawl le GZ (tlawngta mino) pawl cu phurzet le lungrual thatho zet ih CDM le zinpar ah suakin sikaan (စည်းကမ်း) nei zetih nitin sandahpiah tu an si. Sandah piah ṭheh zinpar ah hnawmhne hmuh ding a um lo. GZ pawl in IT thiamnak hmangin tactic a phunphun suahin le mah le group ciar ṭuanvo lak kilkhawi awin an cangvaimi hmuh tikah tha a tho duh nasa. 1988 Sandahpiah lai thawn a dangaw verver. Kan GZ pawl an fim an fel nasa.\nRalkap lamin dungsip thei an si nawnlo vekin Mipi lam khal dung sip thei a si nawnlo. Ralkap lamcun an titheitawk a neihmi tactic le hriamhrei hmangin Mipi ṭih dingin a phunphun in a hro dingih a cangvai ding vekin Mipi lam khal cun Pathian rinsan inle ṭihlo in kan fim kan thiamnak suah inle Lungrual thinsau Beidonglo in nehlaihlanlo theihpatawk ih ṭan lak a ṭul ve. Pathian kan lam ah a ṭang ih Mipi cun nehnak kan co tengteng ding.\nJames Thang (Generation X)\nsource: CNN,VOA, BBC, RFA\n← Kawl ralkap in Wikipedia an phit ih Facebook in ralkap pawl i account a phit sak ve\n2020 Myanmar Election result cu kan Malh fel zo – UEC chairman thar U Thein Soe →


Ralkap Pawl Cu PDF Vekin Lem An Cang Ih PDF Sakhan Pakhat An La – Meifar\nNovember 14, 2021 admin Myanmar 0\nMin Aung Hlaing naule pawl cu mipi kilhimtu vekin lem an cang ih Sagaing, Wetlet Township, Htone Bo khua kiangih um tualsung PDF sakhan an la. November 13, 2021 simlam nazi 6:00 luan hnuah PDF sakhan cu an la ih an urkang.\nThit Sein khua ih umhmun khuar ralkap 50 hrawng cu ralkap uniform an hruh lo, Lai meithal an keng hrim ih bike 21 thawn PDF sakhan lamah an va feh. PDF sakhan ih ṭuanvo neitu in “An zaten khuasung mi vekin hnipuan an hruh thluh, ralkap uniform an hruh lo. Sakhan kiang an thleng zawngah pukpi thawn in kap hmaisa, cumi hnuah meithal phunkim in in kap ciamco” a ti.\nPDF sakhan umnak cu mi ṭhenkhat in an rak sim thup ruangah awlsamten an thei, PDF sakhan kiangkap ih bomb an kamnak hmun pawl khal an rak thei thluh ruangah PDF sakhan cu an herkual ih dunglam ihsin an lut. PDF sakhan cu an kap thutthi ruangah PDF pakhat le khuasung mi pakhat an thi ih sakhan cu an suahsan.\nPDF sakhan cu an urkang ih sakhan ih um bike khal an ti siat, PDF sakhan an lak thei ruangah ralkap pawl cu zu le sa thawn lawmnak puai an tuah tin kiangkap um pawlin an rel. Sakhan ah PDF paziat an um tilen le hliamtuar umzat cu security hrangah a cipciar in an phuang lo nan ṭuanvo neitu in an zaten hmunhimnak ah an thleng thluh zo a ti.\nRalkap pawlin PDF sakhan an lak hnuah kiangkap khua pawl cu ralthuampi in vei 30 hrawng an kap ciamco. Kan dung October thla sung khalah ralkap pawl cu damlo pawl phurnak ambulances in mipi kilhimtu sakhan ah an va lut ih mipi kilhimtu pawl an kap. Cutawk ih an doawknak ah mipi kilhimtu 2 an thi ih pakhat an kai.\nMin Aung Hlaing in Myanmar ramsung thuneihnak a lak hnuah mipi cu daiten lamzawh duhphorhnak an nei ih ralkap pawlin zangfahnak nei loin an kap that ciamco. Mipi pawl khalin an tuar thei nawn lo ruangah meithal kengin an do lawlaw, tulai hi an doaw nasa zet ih ralkap pawl khal ralthuam kimcang in mipi kilhimtu pawl an kap.\nYangon, Mandalay le Bago khua sung khalah kahawknak a thleng rero. Kum reipi sung kahawknak thuhla an rak theihlonak Sagaing ramsung ah nasa zetin an doaw ih tulai Myanmar ramsung buainak ah an doawknak tualrawn pakhat ah a cang.


Internet Hmang Tambik Ram - Chinland Today Media\nJanuary 15, 2009 8:27 pm·0 comments\nIsrael In UN Head Quarter Kap\nIsrael leh Hamas pawl do awknak cu ni 20 a kim thlangih. Leitlun ramdangdang hotu pawlin rualrem nak tuahtumih an buai rero nakah daih nak lam hawi zawngih hmasawn nak hmelthar hmuhding a um hrihlo.Mizan sun khalah Israel ralkap pawlcun Gaza ih UN hmunpi cu Vanzam ih Missile in an kapsiat.\nPalestinian Health Ministry in a sim nakah Israel leh Hamas pawl do awknak ah hin Palestinian minung 1,073 an thizo ih midang 5,000 lenglo in hriam hma an tuar tiah an sim.\nMithi 1,073 sungah 670 cu civilian an siih. 355 cu nauhak an si. minung 12 cu Health Ministry ih hna ttuantu an si tiah an sim. Hamas thu puangtu, Ayman Taha, in a simnak ah Israel ralkap missile in Gaza ih siizung pakhat a kapsalin minung 15 hnakih mallo an thibet tiah a simbet.\nIsrael ralkap pawlin ansim nakah Hamas hotu, Gaza Interior Minister, Said Siam cu a naupa thawn an umnak iin sungah (IDF) Israel Defence Force pawlin Missile in an kap ngahih an thi tiah an sim. Asinan palestinian thu puangtu cun himi thuhi confirm nak a um hrihlo tiah an simve.\nIsrael ralkap pawlin Gaza ih UN hmunpi an kah ruangah UN Secretary General Ban Ki-Moon cu a thin a hengzetih Israel in UN thu a ngaiduhlo lawngmen silo in . UN hmun pawimawh tiang a kapsiat cu pawi a tithu a sim. Israel Prime Minister Ehud Olmert cun Ban Ki-Moon hnenah ngaidam a dilih Gaza ih UN hmun pawimawh Israel ralkap pawlin an kapsiat cu pawi a tithu sim’n Gaza ih UN Head Quarter cu Hamas pawlin Ttanhmun sirnak ah an hmangih UN hmun le ramsung ihsin Rocket thawn Israel an kapih Cu ruangah Israel ralkap pawlin hrehzet cingin Gaza ih UN hmunpi hi an kap asi tiah a sim.\nCozah Hnen ah Ta Pung Pe\nIndia ram Assam State ih Ta pung National Democratic Front of Bodoland (NDFB) minung 42 leh United Libration Front of Assam (ULFA) minung 4 an zaten minung 46 pawlcu ralthuam meithal ziangmaw zat thawn Assam State Baksi Dist, SP Office ah an pe lutaw ih an lakah nunau pakhat a tel. Police pawlinan simnakah . Hi Tapung pawlin Cozah kutih ralthuam an luhpi mipawl cu Bomb tuahnak NTN Kg 50, AK 56 rifle 2 amu 300, 9 mm Pistol 2, amu 17, China Pistol 2, Pen Pistol leh a mu 6, Grenade 18 an si..\nFala Leh Tlangval Tlangleng In Rial That\nTih ni zanah India ram Rajasthan Fala leh Tlangval ngaizawng aw. Tlangval, Dipika Sharma leh Fala, Amit Baid cu an nuleh pa in neih awkter an siamlo ruangah. Tlangleng tlanlai rial aw terin an pahnih in an thitlang. Himi thilthlen nak hmunhi Jaipur ih Malviya Nagar ih Gaurav Tower kiangah asi ih.\nHi fala leh Tlangval duh awzet hi. Tlangleng lamzin kiangte ih kutkai aw ih an umlai cu an kiangkap minung pawin an rak hmu ih. Himi hnu nazi khuai hrawngah Jaipur ihsin Rewari panih ratlan Tlangleng hmaiah kutsih aw in an dingih Tlangleng a ra thlen taktak ah cun an bawk ih Tlangleng mawngtu khalin a hmu nan dinter theih asi nawn silo ih. An duhdawt awknak cu lungrual ten an thihpi tlang asi. Himi hnuah Police pawlcun zo ansi tileh an sungkhat pawl an hawlih an sungkhat pawlin an naule an sithu an fianghnu ah an ruanghi police pawl theihpi nakin an lasuak..\nInternet Hmang TamBik China\nLeilung tlunih Internet hmangtam bikcu China an siih. Nikum kumcem tiangah minung Million 298 in Internet an hmang. China ramih Internet hmangtu lawng hmanhi US ram minung zat zikte an si. China Internet Network Information Centre cun an ramih Internet hmangtu hi nikum sungah zaa ah 41.9 in an pungcak tiah a sim. Nikum ah khan Moble phone hmangih Internet hmangtu cu minung Million 117 leh ting 6 an si, Tuihlan ah hin China Cozah in Internet hmanhi a rakkham nasa zetih. Asinan tu ah cun a runthlah zalen zetsal.\nTik cucan hmangdik hram aw. Nikhat sungah nazi 24 a umih. Nazi 8 sung hna ttuan awla, Nazi 6 sung it aw, Nazi 3 sung cazoh awla Thuthang ngai aw, Minit 15 tetal Thlacam aw. tikcu can lawng nanei tampi lai.


Nunnak, Duhdawtnak le Chocolate - Chinland Today Media\nJuly 10, 2009 9:28 pm·0 comments\nNannih tla cu Pathian duhdawtmi fahniang nan si ruangah Amah bang dingin zuam uh. Khrih in in duhdawt ih A nunnak kan hrangah a pek zo; cuih a pekmi a nunnak cu Pathian lungawitertu rimhmui pekmi le raithawinak ih pekmi a si. Curuangah nan nunnak cu duhdawtnak in lo uk seh. – Efesa 5:1-2\nJeff cu paisa tam a neih lo ruangah an tthit-awknak kum 9 a kim ni zingah an duhzetmi French sang pastry painau chocolate dawr ah a nupi Heidi hei hruai dingin inn ah a ra tlaan ciamco. Baangzet in inn a thlen tikah a nupi cu thir bel tumpi in painau chocolate tuah rero in a ra hmu.\nJeff in an nunnak le O. Henry ih nganmi: “Mifim pawl ih laksawng,” timi thuanthu a tahtthim. Cuih thuanthu sungah mi pakhat in a nupi hrangah thaithih lei sak a duhtuk ih cumi leinak dingah thil mankhung a neihsun angki zaal sungih pai theimi a nazi duhzetmi a zuar. A pasal hrangah sui ih tuahmi nazi hri leinak dingah a nupi in a samsau mawizet cu tan in a zuar.\nPaisa an nei lo nain an ngaihsak awknak hi a tumtuk. Kan thupittermi pawl ih man hi paisa hnakin a thupi sawn. A caancaan ah thilri ngah hi Pathian ih in pekmi minung pawl lungawiter ding tlukin a thupit lo zia raalrinnak pektu kan ttul ttheu. Kanmai’ duhnak hnakin midang ih duhnak co-u (prioty) kan pek tikah (Fili. 2:3) duhdawtnak, rian awknak, pumpek awknak kan zir ngah ih kan nun ah Khrih kan langter a si (Efesa 5:1-2).\nNunnak, duhdawtnak le chocolate cu midang kan hlawm ve tikah a thaw cuang.\nKa duhdawt mi pawl thawn hlawm awk ka duh,\nA saangbikmi lungawinak ti ih ka ruahmi;\nAn dam sung lungawiter ding lawng a si lo,\nPathian thangtthatnak saangbik a pek ding.\nDuhdawtnak cun tampi pek ding a hreh dah lo.


Mother tongue!(Suhnak) - Chinland Today Media\nOctober 21, 2009 7:37 am·0 comments\nMithi kan tohpinak ah “Mother tongue” kan timi hi kan relkhawm. Ngaihdaan, ruahdaan dangdang kan nei cio. Simthiam khal a harsa nasa. Kan tappi tong kan ti ding maw, kan nui tong kan ti ding maw asilole kan lai tong te kan ti ding ha…asinan kan thulu khi “Mother tongue” asivekin tui kan hman rero mi kan nui tong a si. Cucu, mother tongue hi a thiamlo theih maw? ti in relkhawmnak kan nei ih kan thu thluknak cu mother tongue MT cu a thiamlo theihlo a si tin kan cemter.\nA si, leitlun mithiam sangpawl cun mother tong (MT) an simfiang daan cu hivek a si. Minung ih kan lungphan tuk lai, thinhar mangbang caan, kan lungawi tuk lai pawl ih kan tongmi cu kan mother tong (MT) rori a si tin an sim.\nPu Khum in tathimnak a pekmi cu, kan Lai fa rori a nauhak te lai ah Mirang nupa hnen ah um ter sehla a upat hnu ah Lairam ah ra kirter sal bang sehla a hrangah kan Lai tong maw a mother tongue ding asilole Mirang tong etc..? Mirang rualpi thenkhat pawl cun cu mi…kha mi tong ka hmang an ti ih asinan an mother tongue an thiam cuang si lo, cunah ziangbik a si mother tonge kan timi hi? A thiamo theih taktak maw si timi hi CT siartu zaten ka lo sut a si.\nCT siar cu a bengvar thlak tuk tin ka rualpa in, in sim ih cunah himi ka thusuhnak hi in sang theitu nan um pei maw…\nBy- Sang Pum, Myanmar\nZiangtin Pa Tha Kan Si Thei Ding?


Thein Sein Le Aung San Suu Kyi In Kan Ram Lungrualnak Taktak A Thlenpi Thei Pei Maw? - Chinland Today Media\nDecember 4, 2012 11:03 pm·0 comments\nAhlan ih Ex-General le atufang ih kan ram President, Thein Sein in tukum Sep thla, New York ih UN General Assembly meeting a kai ṭum, ahkhan BBC thawn interviewnak ah, “Kannih cun kan duh vekin remsalnak kan tuah lo, ziangahtile kan duhmi cu mipi\nih remsal duhmi tuahsak ding kan duh ruangah a si. Curuangah ka hmailam thu khal cu mipi pawl le an duhmi parah a ṭhum-aw a si,” ti’n a sim. President Thein Sein in Aung San Suu Kyi cu tuni ahcun kan ram Parliament ah to in Constitution daan hrampi pawl remṭhat dingin a siang. Hihi British sal ihsin 1948 January ih zalennak ngah hnu rampi ih zanthim caan pawl liam in nithar suah caan cu a si.\nTukum October 12, 2012 ni ah President Thein Sein cu Union Solidarity and Development Party in an Chairman dingah hriltlinsal. Himi in rampi daan hrampi (Constitution of Burma, 2008) ih khammi rampi President le Vice-President a ṭuan lai rerotu cun party pakhat ih Chairman a ṭuan phah thei lo ding timi daan cu a pahbal. Ralkap acozah ih ciahnehnak lang cingin Thein Sein cun ralkap acozah hnakin a lungkim um zetmi thilṭha deuh cu a tuah ngaingai. Thein Sein in March 30, 2011 ah president a ṭuan ih, reilote October ah thawngtla tampi cu a suah. Amnesty International, ngaidam ih thlah zalennak a si ko nan, zateek 10 lawng (ni 100 thawngtlak ding sehla ni 10 ngaidam) ngaidam a si. Cun 1962 ihsin a um dahlomi ramthukhel ruangih thawngtla 200 lenglo cu a suah zalen. Daan tampi khal thlah zalen zetin a rem hrih ih ramthuhla ah khal a hmaisabiknak cangvai theinak khuan pawl a pek.\nCun kum 50 sung acozah dodal rerotu group tampi thawn remdaihnak a tuah thei. Thein Sein in 1997 ihsin ASEAN (Association of Southeast Asian Nations) sungtel si zomi cu a hngetter. Thein Sein in president a tuan sung ah economic remṭhatnak tha a pek ih, ramdang sumpai thlengnak hmunternak le pursumleilawnnak phunphun sersuah vivonak pawl cu ramsung ah a tuah. Cun dolettu party ih hruaitu Aung San Suu Kyi ih anka khal a ngai ih Kachin Ramṭhen ah China Power Investments Company in $3.6 billion cem in, khaw 60 hlo dingmi le, electric tha 6,000 mw a suah thei dingmi Myitsone hydroelectric tidai khamnak (dam) khal cu mipi ih duhlonak le dilnak ruangah a cawlsal. Ziangahtile mipi in an duh lo ruangah a si. Ramdang ihsin sumpai phumlutnak cu 2011 sung ah $10 billion sungah $7 billion cu Tuluk ram ihsin a lut! Hitluk ih a lutmi hi kan ram ah Tuluk pawl cun canvo a ngah mal vivo tiih thuthang a um cingin a si.\nCun 19 August 2011 ni ah President innpi ah Thein Sein le Aung San Suu Kyi an tong-aw mi in leitlunpi ih theihpimi le pompi tlakmi thiltum zet cu Thein Sein in a tuahngah ti cu zohman ih el theihmi a si lo. Than Shwe san a cem cuahco zawng 2010 Nov ah Suu Kyi cu innsung khuahkhirh a sinak ihsin zalennak a ngah. Culai ahcun Thein Sein cu Prime Minister a rak si. Cun Suu Kyi ih hnaṭuan ṭhatdan cu 27 September 2012 ni ah UN General Assembly pi ah Thein Sein cun a sim ve. Suu Kyi ih thleng danglamnak a tuahdan ding programme pawl hi a thil cangtheimi a siih a ṭhami a si tiin a porh. Suu Kyi US a tlawng ṭum khalah Thein Sein cun US in Suu Kyi a zohṭhat ruangah a lungawithu a sim hrih.\nAtu lala ah Monywa ih copper khur ah buainak a suak ih ralkap le Tuluk pawlin mipi pawl tlunih an thiltidan hi ruahngam ding ci a si lo. Dec 1 ah President Thein Sein cun buainak suaknak hmun ah Suu Kyi ih hohami, Suu Kyi le dungthlun 30 pawl cu thubuai ah vehvai ih cingfel dingah a thlah.\nKan ram in hivek ih ṭhaten hmunkhat te-ih hnaṭuan tlang ding a hngak hnu kum 64 lai a rei zo. Atu tikcu ah teh Thein Sein le Suu Kyi kom-aw ih ṭuantlangnak in kan ram lungrualnak taktak a suahpi thei pei maw?


ZIANGRUANGAH NUN IN SIM? (SELF-DISCIPLINE) – Falam Baptist Church\nHomePostsShema NewsZIANGRUANGAH NUN IN SIM?…\nHmin thang zetzet pawl ziangruangah hitluk in nan hlawhtling timi in sim thei pei maw, tiah thusuhnak an nei tikah thilmak zetzet an sim ciamco dah lo. CBANA sungih kan rinsan zetmi kan Mino director Rev. Dr. San No Thuan nih “PHD harzet in ka kai rero ih himi ka zirmi lak sungin, in zirh ngahbikmi tiah ka ruahmi cu Sikan ( Self Discipline) nei ding timi a si” tiah in sim dah.\nHremnak kan tuar tikah kan tuar laiah cun kan lung in awitertu si loin kan riah in siattertu a si. Sikhalsehla a hnuah cun cubangtuk hremnak in nunsimnak a tongtu pawl cu an nunnak ah daihnak le dingnak laksawng an ngah ding.”\n— Hebrew 12: 11\nThangsomi le mipitling si dingin, thil maksak zetzet kan tuah tul vekin kan ruat theu, asinan kan tuah tul sawn ngaingai mi cu nitin kan nunnak ah a fate zet ah kan ruat theimi thil tha fate te tuahnak sawn in a si theu. Kei tla sikan nei dingin zirhtu tampi ka rak nei. Asinan, ka rak duh theu lo. Ka rak ngai duh theu lo. Tlawng ka kai vivo ih, hnatuan phunphun ka tuan vivo, miphun dang, mi thangso zetzet pawl thawn kan pawlkom aw vivo tikah ka rak ngai duh lomi nun simnak pawl ka hlamsal zet theu ih har zetin keimah tein ka zirsal ciamco theu. Nunsimnak le Sikan nei dingin kan zirhawkmi pawl hi kan huatawk, kan hremawk duh ruangah si sawn loin, kan duhdawt awk ruangah hivekin nun kan simawk a si, timi tla kan fiangsal vivo.\nSikan nei ( Self-Discipline) timi cu kanmah kan nunnak kan thanglian, kan pitling theinak dingah mah le mah ukawk theinak, ti’n ti sehla a sual lo ding. Nu le Pa, sung le khat, zirhtu pawl ih in zirhnak ruangah Sikan neimi minung ah tla kan cang thei ih, kanmah tein thanso duhnak thinlung thawn mah le mah ukawk theinak zir vivo tla a theihmi a si. A fiangmi cu ziangtikhmanah sikan nei dingin kan nun thlengawk ding caan a tlai tuk, caan a liam zo ti a um lo ih, kan zir theh zo, sikan kan nei zo tiah zir tawp ding tla a um lo timi a si.\nPathian nih tla a faale pawl hi mi pitling, mi hlawhtling, mi santlai, lungawinak le thin hnangamnak thawn a khatmi nunnak nei thei dingin in duhsak. Culeh, himivek nunnak nei thei dingin Amah sungah kan um ih, Amah thawn pehtlaihnak kan neih lawngah afamkim nunnak kan nei thei ding timi tla a tel. Curuangah, kan Bible sungah kan zoh asile Pathian nih Amah thawn naih dingin le Amah duhdawtnak sungah um dingin nunsimnak, sikan nei dingin in zirhmi tampi kan hmu thei. Pathian nih thil maksak zetzet, mangbangza thil tuah dingah a lo ko lo tla si men thei, asinan in duhdawt tuk ruangah Amah ih in duhsakmi nunnak nei thei dingin nitin tein in zirh duh ih, kan nunnak in rem duh ringring. Amah sungah um dingah in ko ringring a si.\nTagged with Albert Hum


Hruaitu Issue 44, Sep 27, 2004 - Chinland Today Media\nHruaitu Issue 44, Sep 27, 2004\nDecember 16, 2008 12:50 am·1 comment\nKan Bible sungih kan hmuh vekin, thil ziangkim hin mah le can ciau an nei. Thingkung le Pathian tuahmi thil ziangkim khal in, sersiamtu mawi ter dingah an sidan ding ciauin tthan lam an pan. Asinan, thil ziang kim hin tthan tawp le tawp ni cu an nei thluh.\nKan nih milai khal hi tthang vivo ding le, in tuahtu mawiter tu ding ih sersiammi cu kan rak si ko. Milai hrekkhat cun thil kan vawn thiam deuh le theihdeuh hnu, degree kan vawn ngah le mi ih faknak tete kan vawn theih tikah kan tthan in fung ter ttheu. Kan theihmi le thiammi pawl hi kan tthan in tawptertu silo in tthan vivo kan ttul zia in fing ter tu si ringring sawn seh la.\nKan sungkua, kawh hran, miphun le pengpi kan hruainak le kan mah private nunram ciau ah a tthang rero lai maw kan si, kan tthan a tawp zo sawn? Kan lei taksa pum cun tthantawp ti nei hmansehla, zirding le theih ding hlir ih a khatmi Leilungpi sungih khua a sa rero tu kan si vekin, kan nih Laimi pawl khal mi kan banglonak zahpi lo ih in helhkamtu sisawnin Leitlun ramdeng le Van tawng rori ih tthang ding kan si.\nEditor : : Richard K. Emmanuel\nJoin Editor : : Steven Tha Tin Kham\nAsuahtu : : LCF Calai Committee, Malaysia.\nMalaysia LCF hmin ih suah mi, “ Hruaitu” zarhtin thuthang ca damcak zet ih a nun vivo thei nak ding hrang, volunteer rori ih in tawlrel sak tu LCF president Thomas Tthuam le Secretary David Thang, mai ngah dingmi umlo ti thei cing ten zarh tinte Biakinn sungih in zuarsak ttheu tu Pa Hrin Kam, Salai Suite, Salai Lian Zii Mang le LCF mino hmuah hmuah; Kan Pathian, miphun le calai duhdawt ruangih Cahram, Sermon, thufim, hnihsuak le thuthang phun phun rawn thawh khawm ttheu tu LCF members pawl le, Kawhhran hrang hmarngai zet ih in rak leisak ttheu tu: Internet sungih sin can ttha ui sianglo ten in rak siarsak tu, zumtu unau kan zate hnenah Pathian thlawhsuah malza a thar in tlung hram seh!!!\nRelsiatnak le dotu tampi karlak ah kan calai hrang ah hi vek ih kan ttanrual thei vivo cun, kan “ Hruaitu” hin mi a bang vivo dingih; Leilungpi milai maktara pawl lak khalahah Lailun suak Laimi pawl, lam ttha in khihhmuh tu le lam in hruai tu pakhat a si ko ding. Ziang kim parih khua a khang tu le a thupte ih in zoh ringring tu kan Pathian cun Laimi pawl lam in hruai in, in khaisang vivo hram seh ti hi kan saduhthah le thlacamnak tumbik a si. Kan calai hrangah kan fimthiamnak le thei tawk suah ciau ih ttangkhawm vivo in hmaiah nawr sin sin uhsi.\nNorway ram hi vur le dai tlak ringring nak tlang ram, Europe ram mawi zet pakhat a si ih 323,878sq km ih kau a si. Norway ram hi a liamzomi kum 10,000 lai ih sin rak din thawkmi Kristian ram a siih, an local hmin cu “ Norge” tiin an ko. Leilun ralpi I nak laiah Norway hi ttan lam neilo ( neutral ) a rak si. Leitlun ralpi II nak ih thlahnih sung rori an ttan ttentto hnu April 9, 1940 ah Nazi kut sungah an rak tlu lut. June 1945 ah Norway lal sungkua pawl cun an mai ramteah an rak tlung kir sal ih, 1957 tiang kha lal Hakon in a rak uk. Lal Akon ih fapa Olav V hin 1991 tiang kha Norway ram hi raldai zet in a rak uk ih a hmin khal a thang zet.\nAn khawpibik cu Oslo a siih, mipum 4.4million hrawng umin Europe ram ah cun mipum malnakbik ram pakhat a si. An capital khawpi ah hin mipum 495,000 hrawng an um ih, Bergen khawpi ah 224,000, Trondheim khawpi ah ( 145,000 ), cun Stavenger ah 106,000 hrawng an um. Norway milai tamdawn cu Nordic, Alpine le Baltic miphun ihsin suakkeh mi an si.\nAn ttawng hman mi\nNorway ram hin ttawng hman tambikmi ( official ttawng ) pahnih an nei ih Bokmal le Nynorsk (NN ) tin an ko. Hi ttawng pahnih hi cozah tlawngah an zirh veve. Bokmal hi an Lal sungkua pawl le mi hlun deuh pawl ih hman tam mi ttawng a si. Khawpi tum deuhdeuh sungah cun Bokmal hi an hmang tlangpi. Hi ttawng hi an ram mipum 80% hnakih tam in an hmang.\nA pahnihnak Nynorsk ( New Norwegian ) hi kum 1500 laiih ttawng hman mi thleng duh tu pawl ih hman mi a siih, an ram thlanglam ih um pawl le thingtlang khawte ih um pawl in an hmang tlangpi. Asinan, hi BM le NN ttawng hi an ram mipi pawl cun an thei kawp thluh ko. An khawpi le Tourist tam deuhnak hmun pawl ahcun Mirang ( English) ttawng khal kauzet ih hman a si.\nTheih ttul dang te te\nNorway hi ram daituk a siko nan, tlawng duh tui hrangah May le September karlak ah khawdai a dem deuh. An man canah cun harhdamnak hrangih khawlak vah ( walking ) le nga siau tla an uar zet. Norway inn sangih va len cun, ei ding an tuahmi hmuahhmuah a kim hlan ah inding an hun mi pawl kha tham hrim hrim lo ding. Mi thar hrangah lamzin zuk ( mipung )pawl cu cabu dawr le tourist office pawlah a lak ih lak theih in a um.\nNorway paisa Korne hi Leitlun ( International ) cun NOK tiin an ngan ih, Europe ram thlanglam cun Nkr tin an ngan laiah an ram sungah cun “kr” tin an ngan. Paisa nawi ( coin ) 1, 5, 10, 20 pawl a um ih, cahnah 50, 100, 200, 500 le 1000 pawl tla a um. American Express, Visa, Master Card le Diners Card pawl tla an ram pumpi ih dawr tum deuhdeuh ahcun hman theih thluh a si.\nNorway ram code cu ( phone ) 47 a si ih, Internet sung in, www.norway.org/ thawn an ram thuhla duhmi pohpoh hmuh theih a si. Electric current cu 220v ( 50 ihsin 60Hz ) a siih, kua hnih nei plug an hmang tlangpi. Sunday niah Bank, Store ( dawr cekhnawk )le rawldawr tam sawn cu khar thluh a si. Kum 18 kimlo cun Beer le Wine pawl in sian a silo….\nNote : Europe ram pawl rawn ngan phahphah kan tum ding.\nMusic thuhla ngan dngih in sawm ruangah tampi ka lungawi. Music thiam le theitu tampi nan um ko ding, asinan ka thei tawk ten ka rawn ngan ve a si keicu. Music hi mi tampi cun an ngai an siarnak ihsin an thinlungah thiamve duhnak an nei ih, a thiamcia pawl tum awn an theih tikah an kiang rori ih hmuh le theih ten teng an duh. Music awn le tumdan phunphun an hmuh tikah thiamve duhnak, sak ve duhnak, an thinlung sungah a rawng lutih duh hril ding khal a rawng pek cih.\nMusic uar le duh taktak pawl cu an ziaza ah hmuh theih in a lang. An uarbik mi kha thiam dingin an zuam ih, zoh mawi le mawilo khal ruat nawnlo in music lam ih hmin thang pawl sammehdan le hnipuan hrukmi tiang cawngin an nundan an cawng. Music hi sanpi herdan thlun in milai pawl thinlungah hna a ttuan ttheu.\n1928 ah New York khawpi ih music puaipi ihsin Guiter hin mipi thinlung ah hna a ttuan thawk ih hmuh a si. May 1956 ah Rock and Roll mino hla sak thiam Break Saly ih sakmi riahsiatnak hla ( Heart Break Hotel ) timi CD cu mipi pawl in an rak uar tuk ih, Break ih hlasak mi ihsin Leitlun mino pawl cun Guiter hi ti huho in an rak uar a si tiah fiang ten kan hmu thei. Curuangah awnmawi hin leilung tlun milai pawl kan mah le san tiluan dan thlun in kan uar zawng le uarlo zawng khal a dang vivo. Guiter thawh kehnak a sang sang ten zarh tin rawn ngan thei ka rawn tum ding.\nTui ni Guiter hmin thannak kan zoh tikah a tawi tuk lai kan ti thei. Asinan, kum 1000 lai a reizomi thuan thu neitu a si ve. B.C 1000 laiih rak suahmi Aramayna timi sungah AD 600 lai ta Guiter thawn bangaw zikmi Ruk Chuan cu an rak hmu.\nGuiter thuanthu kan zoh tikah Guiter hi Arab ram ih sin an rak uar thawk ih, Sekary miphun pawl in “ Kitara” timi ih sin an rak uar thawk tin kan hmu thei. AD 711 ah Moor timi miphun tenau pawl cun Persia ih Juda ral an rawng donak ihsin Guiter le thilri phun phun tla rwng suak bet ih hmuh a si. Cui an thil tuah suak tharmi pawl cu Spain ramah an phur lut ciamco. Hi pawl hi tuini ih kan hmuhmi Guiter pawl thawn an bangawlo nasa, a fate zet ih ( Tayaw ) thawn an bangaw sawn.\nApakhatnak Guiter cu Rebec tin an rak ko ih hri 3 a nei. A pahnihnak cu Kithara tiin an ko ih hri 14 a nei, a pathumnak khal Kitara tiih kawh thotho a siih hri 7 neimi a si. Asinan, tulaii sanah cun a tum awl ding le mawi thei ding zawngin a phunphun an rawn tuah suak tikah a hnget zetmi Guiter thuanthu pawl tla a hlo vivo. Kum zabi 12 hnu in hri riat nei a rawng suak ih Guttern tin a thang ciamco. Hi Guiter hi AD 600 lihsin 1450 karlak sung cu Leitlun milai tam sawn ih rak uarmi le hman mi a si.\nSalai Bawi Hre\nIraq donak ah Annan ih hmuhdan\nBBC thuthang lam ih ttuan nei pawl cun kan dung tlawngkai nihnih niah UN Secretary Kofi Annan cu, Iraq donak hi UN dan tuahmi thawn a kalh aw maw? ti le, kan hmai January thla ih Iraq ram hrilawknak ding pawl an sut.\nAnnan cun US le British in UN lungkimpinak tello ih Iraq an rak do kha cu dan a silo tiah a let hai. Hi ttawngfang hi Annan hin a hman duhmi a si lemlo nan, an suh leuh leuh ruangah, theih nan duh ngaingai ahcun ti ih a ttawngmi a si. Asinan, British cun himi ni rori ah hin Iraq do hi dan vek a si lawng siloin a ttul hrimhrim thu le Veto nei ram hrangah cun danvek rori a si zia phuang in Annan ih thu phuan suah cu an el hngal. Annan cun kan hmai January thla sungah Iraq rampi hrilawknak tuah a si ding thu a than bet.\nIndonesia mipi pawlin President an hril\nIndonesia mipi pawl cun kandung 21 niah direct-ih President an hrilnak hmaisabik le round netabik hrangah vote an thlak. President ttuanlai Megawati Sukarnapotri cu kan dung votethlak hmaisak ah President candidate thar Susilo Bambang Yudhoyono cun a neh ih tuittum netasawn ih result hi kan hmai October thla thar ah phuan suah thei beisei a si.\nIndonesia ramah hin Legislature pawlin hruaitu an hril ttheuih, curuangah tui ttum hi mipi in direct ih President an hrilnak hmaisabik ttum khal a si. Kan dung April thla ih hrilawknak ah Indonesia ram tipikap khua 14,000 ih vote thlak thei 150 million pawl ih vote siarnakah, Megawati ih Security hlun Yudhono hin a neh a si. Kan dung April thla hrilawknak ih candidate panga lakah Megawati le Yudhono lawng hi tui ttumah an tang a si.\nHi tei pahnih hi hnattuan tlang dah an rak si vekin ram hruai an tum dan khal a dang tuk lo ih, an ram ih bombs puah hmang pawl tihlo ding le an ram sumdawnnak khaisang dingin thu tiamnak khal an tuah ve ve.\nMalaysia ah Burpi tthi aw\nKan dung zarh ah Mirang pawl nundan cawngin Malaysia Tuluk pawl cun a burpi in tthit umnak an tuah. Penang khawpi ah Tuluk nupa kawp 29 rori cun nikhat niah, Hall khat sung rori ah sunglawi zet in an tthi aw ciamco ih, mipi tamnawn in hi tthitumnak puai hi an sunlawihpi a si.\nMiss America ( back cover )\nMirang fala mitpawl riairi te cu kan dung zarhte niah Miss America ah hril a si. Albama fala mawi Deidre Downs,24, nute cu America ram pumpi ih fala mawibik tiah phuan a siih, Kiss tu a ngah in a hlim zet. Hi fala nute hin mawiman, ceiawk paih ttentto man ah laksawng US$50,000 ( RM 190,000 ) rori a ngah tthuttthi a si.\n1921 kum ihsin America fala mawi hrilnak hi neih thawk a rak si zoih, tui ttum ah hin fala mawi 52 rori in an zuam aw. Hi Florida fala mawite hin Florida fala mawi Ericka Dunlap, 22, hnen in hi tohkham hi a ngah a si.\nTuluk pa in a mipatnak ngahsal\nKan dung April 6 zan laifang ah Hu, tilawng ih theihmi Tuluk pa cu a nupi rori in a mipatnak namte in a tan sak ih hnawmbawm ah a hlawn sak bet.\nCuveten a thilri cu backet sungah vur thawn ciah tahratin sizungpi lam a pan cih. A thlen veten Siibawi pawl in an rak tuamhlawm hngal ih, thla nga lai a liam hnu, kan dung zarh ah Hu cun “ tuah cun mipa pakhat ka sisal zo” tiah a dam fel thu a phuang tiah Tuluk thuthang ca pakhat in a phuang. Hi pa hin nupi nei cing ten nunau dang thawn an umtlan ruangih hi thil hi tuar a si.\nIraq ram ih hman ding Meithal thar\nEnergy Gun timi, pem le neh zianghman umlo ih milai nazet ih tuah theinak meithal British cun an tuah suak zo. Hi Microwave meithal hi Iraq ramih civil thulunglo pawl hrangih hman ding tiah tuahmi a si. Hi meithal kah tuartu cun pem umlo in nazet a tuar ding ruangah Iraq mipi pawl kan mawng thei deuh ding ti ruahnak thawn tuaha siih, kan hmai kum lawngin hman thawk a si ding.\nChrismas hrangah timtuahnak\nSingapore ah cun December thla thlen ding hi an hngak hlap cuang a bang. Tuisun ni ihsin thawkin Chrismas hrang nasa zet in timtuah nak an nei ciamco. Orchard zinpi ah cun Chrismas thingkung pawl khat tlertler in an phun zo. Kan dung zarh ah Singapore ih kawhhran 50 lenglo cun lungrual ten December 25, Chrismas ni hrang timtuahnak an tuah. Kumtin Singapore ah hin 500,000 lenglo cun chrismas an lawm ttheu a si.\nBeijing ah Vanzam ttumnak thar\nTuluk cozahpi cun Beijing khawpi ah a pahnihnak International airport thar cu tui hnu kum 10 sungah din thei dingin thu an relcat. Hi airport hi Leitlun ih hmin lang rori ding ih tuah tum a siih, a hmun ding pawl khal zohfel thluh a si zo.\nIraq ruangah America sumdawnnak a tlakniam phah maw?\nAmerica democratic party candidate Kerry cun Bush hin kan rampi sumdawnnak lam hnak cun ralpi ruangih hliam tuar le doawknak ruangih siatbal pawl tuah tthatsalnak lamah a buai ih, rampi sumdawnnak khal tampi kan tlak niam phah tiah President Bush cu tlaksiatnak president siin a puh. Bush hin ram sung mipi pawl ih hna ttuannak le ei in hawlnak lam hnakin meithal le raltthuam ah a buai ih hruaitu ttihnung a si a ti.\nAsinan, Bush ih campaign manager Ken Mehlman cun Bush ruangih hna ( job )1.7milion rori kan dung kumih rak suak mi hman rel lang duhlo le hitivekmenih a ttawng cu Kerry hi thil a tthalo zawngih hmu tu a si a ti.\nBritish mipi tamsawn cun..\nBritish mipi 75% cun Iraq ih an ram ralkap um pawl hmuah hmuah cu can bithliah in kawhkir sal thluh an duh. Curuangah, an Prime Minister Blair cu an hnek rero nan a hmin thei cuanglo. Blair cun US le British ralkap pawl hin Iraq ram mah te ih an din thei tik le hnget zet ih an tlanlen thei tik lawngah an ram panin an tlung kir fang ding tiah kan dung zarhpi niah a phuang bet. Tui zarh hnih sung lawngah hin Iraq ramah milai 300 lenglo an thi. Iraq ramhi thihnak dar cun a tlan san ngah ngai ngai hrihlo a si. Iraq ah hin British ralkap 8,500 rori an tang lai.\nPresident Bush in hmai a atthi\nNovember 2, ih US hrilawknak umding hrang Bush le Kerry cun ttantu mipi hawlih theihtawp suah in campeign an tuah rero lai ih, Gallup polls- in mipi duhdan an lakkhawm netabik ah cun Bush cun Point 13 in Kerry cu a neh lai. Bush hin Iraq a donak le ramdang policy ruangah nasazet in relsiat le do a tawng ih Leitlun ram tamsawn khal in US President dingah an duh nawn lo.\nUS hrilawknak ahhin mipi ngaidan lakkhawm ih mark ngah mal sawn tu President tohkhm ih to an tampi. Cupawl lakah George Bush rori khal hi a tel. October 2000 ih hrilawk hlanah, Bush hi mipi ngaidan lakkhawm nakah point 10 rori in a niam sawn nan President a ngah thotho. Reagan khal cuvek cekci in president a rak ttuan.\nHaiti tilianah milai 600 thi\nAmerica khawmual ram pakhat a simi Haiti ah tidai a lian ciamco ih kan dung tlawngkai nihnih tiangah milai 600 rori an thi zo. mithi zat hi hi hnakih tam a si zum a si. Haiti hi Ameri khawmualpi ih ram retheibik pakhat khal a si, ziangah tile tilian in vei tamtuk a nuai ttheu ih, thilri hnget le ttha ngaingai an nei theilo. An thingkung pawl hman rawl suannak ah an hmang ttheh ve ko. Hi tilian ruangah hin inn le thilri tampi cu hman le luah tlaklo in tthiatbal a si.\nBritney Spears pasal a neisal\nBritney Spears cing cing damsung pawm ding a ngah la la a si hmang. Kum 22 lawng a silai mi Britney cun kan dung zarhpi niah Kevin Federline, fa pahnih nei zomi thawn an tthiaw. Britney hin kan dung January 2 niah a nauhak lai rualpi Alezander thawn nazi malte sung lawng an rak neiaw zo. Nuthlawi le pathlawi tawngaw cu ziang tik tiang an daih ding ti kan rak zoh sal a si pei cu.\nTheih kauhnak lam\n( General Knowledges)\nTelecom Company tumbik\nTokyo khawpi, Japan ih Nippon Telegraph cu leilung tlun Telecom tumbik a si tiah phuan a siih, 2002 kumah hnattuan tu ( hlawhfa ) khal 213,000 rori an anei.\nSeptember 16, 1996 kum ih USA pacang Jan Piotr ih tuahmi Telephone hi leitlun phone fatebik ih phuan suah a si ih cui phone cu 1.8 – 0.8 inch lawng a si.\nTelephone line buaibik\nLeitlun ram khat le ramkhat karlak ih telephone line buaibik le hmang tambik nak cu US le Canada ram an si. 2001 kumah US le Canada ramhnih tei phone line hman cun 10.4 billion rori a kim a si.\nEmail Web kaubik\nMan kuan ttullo ( free ) ih E- Mail kuatawk theinak web kaubik le hmang tu ngahbik cu Microsofts Hotmail hi a si. 2002 ih hmin sinnak an tuah danah, Leiltlun pum ah milai 110 million cun hi web hi an hmang a si.\nInternet hmang tambik khawmualpi\nEurope hi leitlun ih Internet hmang tambik ram an si. September 2002 kum ih Mithiam Nua ih hminsinnak ah cun Leitlun ih Internet online hmang tu 605.6million pawl lakah 190.91 million cu Europe khawmualpi ihsin an si. Asia/Pacific ahhin 187.24million hmangtu kan um ih Internet hmang tambik pahnihnak kan si.\nPrime Minister ttuan saubik sungkua\n1947 kum ihsin Prime Minister hmaisabik Nehru Ghandi tei sung hin an tefasin san thum tiang rori India ramah Prime Minister ttuanin an rak hruai thei. Jawaharlal Nehru cun, August 1947 ih India luatnak ngah ni ihsin PM a rak ttuan thawk ih 1964 kum ih a thih tiang a rak hruai. Cun a fanu Indira Ghandi in 1964 ihsin a pai ai a rawn awh ih October 31, 1984 kum ih an thah tiang a rak ttuan. A nu an thah kum ah hin rampi hrilawknak rori in Rajiv Ghandi, Indira Ghandi ih fapa upabik cun a nui tohkham a rawn luah ih, 1989 tiang hna attuan. Rajiv Ghandi khal hi May 21, 1991 ah an that lala. Cun Rajiv ih nupi Sonia Ghandi kha kan dung baite hrilawknak ah PM tohkham ih to dingah hril sal a si nan, India Lal sung a silo ruangah hrotu pawl ttihin a hna a ttuan ngamlo.\nHmaizarh ( 03 September, 2004 ) ih can hmangtu ding pawl\nCan kaitu Salai Tha Nei Thuam\nThuthangttha simtu Rev. Za Thelh Lo\nZapi hrang thlacam Salai David Thang\nSolo Salai Ronald &\nBible zoh lo siar Salai Za Biak Sui\nThawhhlawm ap thlacam Nu Zungte\nHlarem Mino pawl\nKan dungzarh thawn pehpar in\nKhawmcan Khawmtu Thawhhlawm\nZarhpi zing 131 202\nZarhpi zanlam ( mino) 61 97\nZarhpi zan 32 42.20\nZarhte zan 43 29\nZarhpi zing thlacam 23 –\nThi ralnak thawhhlawm – 176\nZarhpi zing 6:30 am ah LCYF pawl ih kaihhruainak in kan Biakinn ah thlacam nak neih ringring a si. Zozo khal a manman le a pumpe awk thei pawl in zarhte zan rak riak in, zarhpi zing thlacamnak ah ttanlak cio uh si.\nRinsanmi kan member lak ihsin\n(Thlathum hrang )\nNo. Hmin Tiamkamzat\n1. Ceu Thawng 100\n2. Vun Lun Thawng 50\n3. Tluang Kip Thang 150\n4. Thawng Ci 50\n5. Uk Thang 50\n6. Biak Pi 100\n7. Ki Kim 50\n8. Mang Pi 50\n9. Uk Uk 50\n10. Van Hum Thang 50\n11. Aung Aung 50\n12. Din Pi 50\n13. Mawi Pi 20\nNote: :A tlunlam ih Pathian hmai le minung hmaiah Pathian rinsan in a tiamkam tu pawl hi Jalan Ipoh Batu 5 ih um kan LCF unau pawl an si. An par ah tampi lungawinak kan nei. Pathian in an zapi ten umpi in kilveng ih thlawsuah a pek ciau nak ding hrang thlacam nak thawn bawm uhsi.\nKawh theih a si\nLCF Mino vice president Salai Ro Vel Thang cu a hnuailam ih ph No. ah rak ko uh la kawhhran thu ttul nan rak sim thei. Fala pawl hrang ahcun miss call lawngin a ngah, a mah in a rak lo ko kir sal mai ding.\nCell: :012- 6400 838\nKan Lungawi pi\nMalaysia LCF sungkua hnih, Nu Tthui te le kan hlasak thiam Mai Mapui te sung cun UNHCR bawmnak in kan hmai zarh sungah Norway lam pan ih in zamsuah san thei ding ruangah kan lungawipi zet. Pathian in lam hruai in kilveng vivo hram seh.\nKan miphun hrangah\nLailun Foundation hi leitlun ramtin um kan Laimi (Falam) pawl in kan miphun hrang hnattuan nakah hmunkhat ten hna kan ttuan thei nak umsun a si. Ramsung ih an hnattuan mi pawl lak ah Awnmawi lak sawng,laimi calai,cathiam laksawng, Falam khal ah clinic a free in an awng, Chin dictionary khal tulai fangah tuah rero lai a si.\nHitluk in kan miphun hrangah hna an ttuan ih kan ti thei tawk cio in bawm ve le sungtel rak lut ciau dingah sawm kan si. Sungtel fee Rm 10 (Damsung) a si. Sumpai cu Nu Zungte le PaThuam hnen ah pek theih a si. Malaysia ihsin sungtel mipum 30 lengkai kan um zo.\nKan miphun hrang hnattuan nakah teimak suah cio uhsi.\nHnih hi Sii Tthabik a si\n( Laughter the Best Madezine )\nMak vetak silawm\nPastor pakhat khawm paihlo tuk cun kawhhran upa pawl a ko ih, hi tin thu relkhawmnak an nei. Pastor pa cun zarhtin kan khawm ttheu hi a tam tuk deuh. Missionary hna ttuan phah thawn ka buai thei tuk. Curuangah khawm hi kum khatah vei khat lawng si sehla, cumi veikhat khawm kan neihmi khal cu “ Nu bu pawl khawm” si sehla, kawhhran upa le Pastor tel ttullo in; cuti a si thei le Pathian hna hi nasa sinsin in ka ttuan thei ding a ti.\nVeikhat thlacam a tawk\nKawhhran upa pakhat cu rawl eizik len, thlacam ti a nei dahlo. Mi pakhat in ziangrungah thla na cam dahlo ti’n a sut ih, kawhhran upa pa cun kan fang inn ih ka ret laiah thla ka va cam zo so khaw.\nCuruangah kan fang inn ih ta a cem hlanlo ka thlacamnak ah a tel thluh zo si. Keicu kum khat hrang kan fang inn ah veikhat thla ka va cam ttheu ih, kan kawhhran tthansonak ding hrang khalah kum thawk lamah veikhat thla ka rak cam zo, ziang thei fiang hnailo in thla na cam dahlo in ti men hlah aw….\nDamten mangttha/ sunttha . Hmaizarh ah kan tawngawk leh ding.\nHT-46, Oct 13, 2004\nHruaitu Issue 50\nMacau Ah Kawlram Hnaṭuantu Mi(40)Pawl Hmaisabiknak An Thlah Ding


Mai Hnenih Cakuat By DL Senling - Chinland Today Media\nSeptember 22, 2010 5:39 am·6 comments\nMAI…! MAI…! HNGILH HLAH MAW…\n( Mai Hnenih Cakuat )\nNa hnenah kei na “U” santlailo bik in tu na fala pek ihsin na hrangah thil t’hahnem a si ding ti beiseinak thawn hi ca hi na siar dingah ka rak ngan. Tulai cu fala, tlangval lawng si loin suakthuan le nupinu pacangpa zo hnu tiangin leitlun nuamceennak ah an tlan ticu na theih vek a si. Kan rinlo mipawl in nupi pasal an nei ih a rei hlanah an t’hen aw sal ti thu theih ding a tam. Curuangah Mai, nang cu hi pawl vekin na si lo ding duhsaknak thawn ruahnak malte ka lo seu.\nKa nau, Innsungsang timi cu “a thupi tuk,” timi t’ongfang hman in a daih lo. Ziangah tile minung kan san sungah Innsungsang dinhmun in caan kan hmang rei bik ruangah a si. Mi ziangmawzat cu nupi le pasal an neih hlan tiang cu nuam zetin harsatnak le buainak ziangvek a si ti an rak thei dah lo na’n, nupi pasal an vun neih hnu an Innsungsang buainak, harsatnak le nuamawklonak ruangah thinpit vansangin nunman neilo ah an ruat aw, culawng siloin ahrek cu mah le mah that aw tiang in an nunnak an cemter. Mi ziangmawzat ve lala cu an nauhak tet lai ihsin an harsa, an rethei. Ahrek cu nulepai’ duhdawtnak hi a thlum maw a al ti thei lo ih t’hanglian an um. Nun hi an hrangah cun a pak ii pak le a khat ii kha in an thei. Cuih nunman nei lo ih ruat aw pawl lakah a hrek in Innsungsang nuam an rundin thei ruangah a liam zomi ih harsarnak hmuahhmuah cu hngilh in nunman nei le suahman nei in an run thei aw sal. Curuangah nang khal Innsungsang nuam din ding na duh asile tui’ na nuncan ziaza le na hrilmi parah a t’hum aw a si.\nNa falat laicaan ih na umdaan i zir in na Innsungsangah a rah na ei leh ding. Nupinu tampi cu an falat lai ih fellonak in an t’ih a hrut ter, an pasal hnen ah an t’ong duhmi a t’ong ngamter lo, thik zet t’heu hmanhaisehla an pasal nun an sim ngam lo. A hrek cun hmaisong cing te’n an duhdawt zetmi an pasal cu zan vak lo dingin le siim tuk ih tlung nawn lo dingin an dil t’heu na’n, daiten um men aw ka ra tlungsal hi… nangmah hman na fala hnahkhat sinak hman maw i pe thei lo ti’n … Innsungsang buainak hrampi ah cang in nupinu tampi cu mitthli thawn an caan an hmang. Sir awk in le man nei nawn ta lo, a va poi ve…! Esau in rawl vawikhat einak men ah fapa upa sinak a zuar, mitthli thawn a pai’ hmaiah riahsiatnak langter hmanseh san a tlai nawn si lo. Curuangah tangka, sui le ngun ih lei theih lomi na fala hnahkhat sinak kha voikhat nuamnak hrang le na tlangval thinheng ding phang men ah a poi lo ti siang hram halh aw. Na hmai ahcun a thin a heng aw ter ding na’n hmuh banlo a thinlung sung in cun “ummm…ka duh zawng nupi tlak rori” ti’n a lo ti rero ding. Hngilh aw hlah, a thinhengnak cu a rei hlanah a reh thei ding na’n na fala hnahkhat sinak cu thlanmual a thlen tiangin a lo ruk sak lanta ding. Zum pang hlah, ka lo nei tengteng ding a lo ti khalle, nunau in nan ziaza t’halo nan thuh thiam vekin mipa khalin nunau bum kan thiam ve. Mary tla kha fala thianghlim rak sihlah sehla cu “rundamtu Zisu’n” a pum a sang lo ding. “Tlangval in fala thiang a t’hit vekin,…Tlangval cu a fala par ih a lungawi vekin…”Isai.62:5.\nMai, mi lak na suakvak can ah na umdaan, na t’ongmi va ralring hram aw. Mipa hrek khatin hi ti’n an ti t’heu micu, “fala in a lo hnihsan len biak ding a har lo, a lo biak hmai le capoh thungai ding a har lo, voikhat feh tlang le lakphak dawr to tlang hnu cun a voihnihnak cu a har nawn lo, a kut na kaih thei hnucun a liang ih kuah a har nawn lo, a liangih na kuah thei hnu cun kheng sungsa,” ti’n an ti t’heu. Daithlang pang aw hlah, voikhat te timi hi a thupi tuk lawmman. Na hnakih cak an tam tuk ruangah zaan ah nangmah lawngin lengsuak vak aw hlah. Vokpi suakin liamkuan ding mi a tlun, nunau suakin nau-pai thawn a ra tlung an ti t’heu mi kha hngilh hram hlah aw maw. Ca na ngan sual le correction pen a um, thil na ti bung pang hman ah hmunphiah le hmawmrutnak a um, a sina’n nuncan ziaza mawi lo ruangih hminsia le thangsia phiatnak tuahtu company cu a um hrih lo. Curuangah na falat pek ihsin na sunlawi zia hi thei aw hram aw, “blank paper” vek sokhaw na si. Na felnak in na pasal hmaiah mit hmai t’ha a lo pe ding. Mi zuva hman in an nupi ding ah mifel an beisei ve.\nZin kapah par aw hlah, papar ih mawinak le sunlawinak theilotu pawl in an lo pal kiak pang ding. Thingkung rop le phentu thinghnah nei lo par khalah fu aw hlah, zaangfahnak neilotu saihlum in a lo ngah pang ding. Duhmi pakhat lawng nei aw hlah, pahnih khalin nei aw hlah, a lo duhtu kha duh aw, a lo duhsawntu kha duh aw, pahra neih hnakin a lo hngak taktak tu kha duh ve aw. Biaknak, rinnak, tumtahnak, miphun, le nunphung bang awmi duh aw. Fimnak, thiamnak, lian le farah, le sinak tan aw tuk lomi duh aw. Kum tan aw tukmi khal a t’ha lo. Na mit lawng khalin hawl aw hlah, na hna hmang aw. A cang thei asile rualpi vekin kawm ta awla a ziaza, a tlinlonak (weaknesses), rawl a duh zawng, a ei theilo mi le ziangvek dam lonak (tt. Cancer, thithlum, tvp.) a nei? ti pawl tla duh thu na sim hlanah na theihcia thluh le a t’ha sinsin. Nan sinak nan theih aw thluh veve hnu in kan tlinlonak pawl hi kan ngaithiam aw veve thei pei maw? ti’n thutaw le thulu ruat fel ta in thu botcatnak tuah aw maw.\nMipa t’ongtam cu tilung nal vek an si. Mipa t’ong rang cu an kut a rang ve. Mipa samsen cu pasal hrangih t’ha an mal. Rit theih thamtu cun ziang dang hmuahhmuah (innsungsang ih thil t’ul mi) hnakin a thinlung a duhdawt sawn. Mah le mah kilkhawi aw thei lotu cun a Innsungsang a kilkhawi theilo ding. Zaan vak tam mipa cu zinkap Uico in an baihat. Nunau in an ziaza t’halo an thuh thiam vekin mipa khalin nunau bum an thiam ve. Calngolh zate’n thurawn an tlak thluh lo. Cathiam zate’n an fim thluh lo. Tlakrawh Innpi sungih itthat theilo hnakin Di Innsung ih mangman a t’ha sawn.\nDuhdawtmi ka nau, na parmawinak le na hmuinak kha thothe, kawngsang le phengphehelp hrangah siang aw hlah maw. Thulu le thutaw ruat fel ta lo ih pasal neitu cu sir aw an tam. A lo duhlo tu le na duhlo mi cu na neih lo a t’ha sawn. A lian le mawi ruang khal ah nei aw hlah. Rualpi forh ruang men khalah pasal nei pang aw hlah. Thinnat ruangah le mi pakhat khat phirsit duh ruang khalah pasal nei aw hlah. Na rualpi pakhat khat pasal a neihmi daw in neih ve mei tum cuang aw hlah. Olsaam tukih ka lo duh titu cun harsa loin ka lo duh nawn lo an ti t’heu. Cuvekin olsaam tukih neihawk cu a reihlanah an t’hen aw sal ve t’heu. “Lovah hril sual in kumkhat a daih, innsang din sual cu san sung thawngtlak, biaknak hril sual cu kumkhaw sir awk,” an ti t’heu vekin na san sung nuam awknak ding lo beisei saknak thawn hi ca hmangin kei na “U” in ruahnak ka rak lo pekmi hi thupi ah rak ngai hram aw maw… Na hmailam nuntu daan ding cu tui’ na kut par ah a um… Asile hinah ca ih ka lo biaknak ka cawl ta hrih ding…Damte le tluang te’n aw…\nTtih a nung Online Ankaa\nKa Lo Be Ngamlo\non September 22, 2010 at 1:17 pm\naaaa, na ca ngan mi cuu a tha rori si!\nzg fah ten hi na ca ngan mi hi ka mail ah i kuat sal thei kem?\non September 22, 2010 at 8:45 pm\nNa ca ngan mi a tha nasa. Siar a nuam in a thuk zet. Ngan ring ring aw. Fala tampi in groupmail le hivek ca hi an siar lo theu ding a bang cucu a pawi mi a si. San hi a thleng aw vivo ih ca ngan tik ah kan worldview tla hi san thar man ding in kan thleng a ttul ding ka zum. Tahttimnak ah “Olsaam tukih ka lo duh titu cun harsa loin ka lo duh nawn lo an ti t’heu” timi hi cu, San hlun tuk in ka hmu. Can, hmunram , miphun le nuphung thawn tla in a pek par aw ding tiah ka ruat. Kan laimi pawl in lo thlawk nak ah tuhmui lawng2 hmang ring2 ding.\nZalang pa says:\non September 23, 2010 at 2:07 am\nkan lai ca ah Olsaam tivek a um dah maw si, ziang tik in a thawk\nin sim thei tu nan um le ka lung awi zet ding,,,,,\nOlai = awl-ai\nOLte = Awlte\nLohli = hmakhat te\ntivek a si maw…\non September 25, 2010 at 3:56 am\nna thin lung ih putsuak thil a si ding ih a thuk zet, a tha tuk, kei mah bulpak in ka lungawi. na hmuh daan men silo in na thinlung putsuak rori cu tampi in ngan ringring thei ding in thlacamnak thawn khal in ka lo bawm ding.\nJames Mangte, says:\non September 29, 2010 at 7:57 am\nEkhai,, kan rual pa na mak rori c (Pa Dl)\nroling ca a si.. ka rak hmu ttheu nan,,,\nKan rual pa ngai hi,,thu hlapi va ngan hlah ti ah ka rak siar dah lo( capoh)\nttha lawlaw ,, mak tarai,,a si hi maw!\nlooking forward ringring tu,,,le\nCalai ih na u nau,


Kalaymyo Tuisun Ah Covid-19 In Minung 4 An Thi – Meifar\nKalaymyo Tuisun Ah Covid-19 In Minung 4 An Thi\nCovid-19 in Kalaymyo ramsung a nuai rero thlang ih lockdown khal an phuang zo. June 2 ah Wesley siizung ih hnaṭuan sibawi le nurse 8 hnenah Covid-19 hmuhsuah a si ih siizung khal an khar cih.\nSiizung hnaṭuantu 70 cu kharhkhum an si ih an ei le in cu siizung in a tumsak thluh. Cun, natkai pawl ih an innsang khal home quarantine in an um.\nTuisun June 4 ah Covid-19 in minung 4 an thi ih a sun ah an vuiliam hngal, 3 cu zinglam ah an thi ih pakhat cu sun hrawng ah a thi. Mithi 2 cu kum upa lam mipa an si, a dang 2 cu nunau le nauhak an si.\nMithi pakhat cu Taungphila veng ih um a si ih pakhat cu တင်သားရွာ ih um a si, Aung Myay Man vengih um pakhat le Nat Chaung lam ih um pakhat an si.\nJune 4 sun ah minung 75 an check-up ih minung 25 hnenah Covid-19 hmuhsuah a si, an zaten quarters-nak ah an tuamhlawm rero lai. Kalaymyo cu lockdown a si ih ṭul poimawh tuk ih vaksuak duh pawl cu official permission an dil a ṭul.\nVahsuah tik khalah mask bun ringring ding a si ih daan le dun thlun lo pawl cu hremnak pek an si ding. Ministry of Health and Sports (MOHS) in tuiṭum ih Covid-19 nathrik cu India ramsung ih Covid-19 nathrik thar thawn an bangawk le bangawk lo an zingzoi rero lai.\nChin Pasalṭha Sniper In An Kap That, CDM Lut Police A Si Ih Ralkap Pawl Do Rero Tu A Si\nTamu Ah Naute Ni 28 Lawng Ih Upa Cu Covid-19 In A Thi, Positive 171 An Um Zo


South Korea Ih US Palai Namte Thawn Tuahmawh Tuar - Chinland Today Media\nMarch 6, 2015 7:01 am·0 comments\nBBC : US ram ihsin South Korea ih Palai ( Ambassador ) tuantu Mark Lippert cu, namte tuahtu Kim timi pa cun, March 4, 2015 zianglam ah a hmai ah a sun / dawt ruangah hliamhma a tuar ih, sizung panpi a si thu le operation an tuah thu BBC cun a tarlang. Mark Lippert hi tuihlan ah US assistant secretary of defence rak tuan dahtu a si ih, 2014 ihsin South Korea ah Palai hnatuan dingin US cun a thlahmi a si.\nMark Lippert cun March 4, 2015 zinglam ah, Seoul khawpi sung ih Dawr pakhat ah thaithawh ei dingin a tuanpi pawl thawn an feh. Thaithawh einak ding ih an remruahmi dawr sung ih an um lai ah, Kum 55 mi, Kim tiih theihmi pa cun, “North Korea le South Korea ramhnih remaw seh. Doawknak hrang zir a tul lo” tiih au phahin Mark Lippert cu namte thawn a dawt / sun. Sizung lam panpi hngal a si ih, a hliam a na tuk lo tiin an sim.\nMark Lippert dawttu Kim hi tuihlan khalah hivek in a rak cangvai dah zo. 2010 July ahkhan, South Korea ih Japan Palai cu concrete phel thawn a rak deng dah zo. Cumi thuhla ruangah kum 2 sung thawng rak tla dahtu a si fawn. Tuitum ih a lungawi lonak san cun, South Korea le US ralkap pawl cun ral dodan an zir ruangah a si. US le South Korea ih raldo an zir ruangah, North Korea hotu Kim Jong-Un khal a lungawi lo zet.\nSouth Korea Ih US Palai Namte Ih Tuahmawh Tuar


Mindat khawpi Sungah Mit-caw Pitar Cu A Fale An Tlan Thluh Ruangah Amah Ten Um – Vapual Auaw\nMindat khawpi Sungah Mit-caw Pitar Cu A Fale An Tlan Thluh Ruangah Amah Ten Um\nMay 23, 2021 vapual auaw Chin Thuthang 0\nRalkap in Mindat khawpi an uk ruangah mino cakvak le virhvat tha pawl cu khua an suahsan thluh ih hmunhim ah an tlan. Hrekkhat cu hramlak ih um an um ih hrekkhat cu phungki tlawngih um khal an um. Pitar pakhat cu a inn zuat tilva ruangah a fa tlun loin amah ten inn ah a um.\nAmah ten rawl a suang thei ih fangfai le pe suan ding a neih lai thu a rel. Meithal puak awn a theih ringring ruangah ihkhun ah a it ngam lo ih a hnuai zialah a him sawn ding tiin a it. A fale dinhmun a theihthiampi zetih in ra hruai uh tiah ka tilo,ka seherh zet hai,kei cu hitin ka um hrih ko ding tiah a ti.\npitar cun “Puak awn ka theih ringring ruangah a hnuai ah ka it. Vanthat ah ka vok ka rak zuar pekih cumi man in ka leimi fangfai mallai ka nei lai. Vok dang lei in vokinn ka tuahsak nan, tu ahcun ka vok pawl khal hmuansung ah an um nawn lo. Raltlan pawl cu cah ding ciamco ka nei lo. Khawsung ah ra in keimah in ra hruai ding khal a si thei lo ding. Cangthei sehla ka fapa in i ra ko sehla ka ti zet nan, anih khal nunnak cuh in tlan a si. In ko dingin a remcang hrih lo timi cu ka theihthiampi tuk.\n“Phungki tlawngah hrekkhat an um nan, kei cu ka vok , uico le ar pawl kilkhawitu ding an um lo, Curuangah phungki tlawng feh ding cu a rem hrih lo. Ka innhnen pawl cu zohman an um nawn lo ih an tlannak a rei zo. Tu ahcun ka lo thlun thei hrih lo ding, hahdam zetih ka um theinak dingah thla in camsak uhla keikhal thla ka cam ringring a si,” a ti.\nPitar mitcaw cu tuitum cu mi 2 in a umnak inn ah an va veh ih neta ah a tulsammi thil le eiin peh in an fehsal ding cu pitar an sim. Pitar cu raltlan hrekkhat umnak phungki tlawngah um ve dingin an sawn nan, inn ih um a hril hrih sawn a si.\nRalkap In Christian Biakinn An Siatsuah Hnuah Pastor Le Rualban Lo An Kai\nRalkap Bawi Cun Thantlang Mino Pawl Hnenah Kahawk Kan Duh Lo Tiah A Dil


Online Mipa Pawlin An Duhrawn Ciamco, A Ngaingai Ah Mipa Kum 53 Mi Arak Si – Meifar\nOnline Mipa Pawlin An Duhrawn Ciamco, A Ngaingai Ah Mipa Kum 53 Mi Arak Si\nJuly 6, 2021 admin Leitlun 0\nJapan mipa kum 53 mi in FaceApp a hmang ih a zuk cu a tuah danglam, fala hmelṭha zet vekin a tuah ih online sungah a post ṭheu. A online hmin khalah nunau hmin @zaitaku_iyada tin a ret ih online mipa pawlin an rak theithiam lo ruangah an uar ciamco.\nZing sunzan in ca an kuat ih video call in an bia tum ringring nan arak kai duh lo, catbang loin mipa pawlin ca an kuat ṭheu. Amah ruangah zan ihthat thei lo khal an um phah, asinan zuk pakhat cu a post-sual ruangah a sinak ngaingai an theisuak.\nA dunglam thlalang ah amah ngai a lang cu mak an ti tuk, an zingzoi vivo ih mipa kum 53 mi a si ti an theifiang ih online mipa pawl cu lungkuai in an um. Ahlan khalah bike mawng ṭheu mipa kum 50 mi in tlangval pawl arak bum zo.\nPhotoshop le FaceApp in a zuk pawl a tuah danglam ih nunau vekin a post. @azusagakuyuki timi account in zuk a post ṭheu, online mipa pawlin an theithiam lo ruangah an rak ngaihzawng ciamco.\nAnih khal a cangsual thotho ih mipa a si ti an theisuak. Japanese TV show pawlin thu an sutnak ah “Umhar phenah ka zuk pawl cu ka tuah danglam ih ka post. Asinan, rin aiin online mipi pawlin an rak duh zet.\nFollower khal an pung deuhdeuh ruangah ka tuah vivo phah” a ti. Online mipi pawlin “Hi ruangah si online cu rinngam ding a si lo an ti ṭheu” tin an comment.\nMyanmar Rampi Aiawh In Japan Ram Ah A Lek Ding\nMipi Thilri An Rukmi Pawl An Zukpi Ih Miharsa Pawl Bawmnak Pe Vekin An Tarlang


A Sir Zawngin Donak - Chinland Today Media\nSeptember 12, 2009 9:18 pm·0 comments\nAsinain nannih lak ahcun cu bangtuk cu si hlah seh. Nanmah lakah pakhatkhat in midang hnakin thupit a duh ahcun midang pawl ih hnen-um a ttuan a ttul. – Matthai 20:26\n– Thufim 13-15\n– 2Korin 5\nMichigan Nurse magazine ih cahram pakhat cu, “Nurse pawl ih a baalmi thuthup fate” a si ih nurse hrekkhat pawl karlak ih a suakmi ttongkam le hoiher daan in ziang siar awk lonak thu pawl a si. Dinhmun bangrep pawl hiti vekin ttongkam ih namnuai awk hi relsiat awk, simkual ih ttong, a naihte ih do awknak, a thupte ih siatsuah awk, ttongkam ih mi hmuhsuam, mi bulpak zalennak le midang pawl ziang siar lo a si.\nHimi hi nurse pawl karlak lawng ah si loin hnattuan tlangnak hmun dangdang khal ah a um ttheumi buainak a si. Hiti vekih namnuai awknak ahhin thiltitheinak bang awk lonak, tuahmawh duhnak tumtahnak le mitthihnak tivek pawl a tel.\nKawhhran sungah teh cuvek a um dah maw? Deacon upa, zung hnattuantu pawl, Bible zirtu pawl, mino pawl ih Pathian hnattuannak ah pehzom awknak pawl vun ruat ttha hnik aw. A tlunlam ih kan sim zomi ttongkam le nunzia pawl an parah a lang maw? Kan innsang cio ah teh cutivek a um maw?\nA uknak sungah dinhmun ttha ngah dingin dungthluntu pawl an cuh awk tikah Jesuh in, “Nanmah lakah pakhatkhat in midang hnakih thupit a duh ahcun midang pawl ih hnen-um a ttuan a ttul” ti’n a kawk hngai (Matthai 20:26). Cuvek lungput thawn kan pehzom awk ahcun namnuai awknak a um lo ding.\nBawipa, sal lungput i neihter aw,\nKa ttongkam le ka tuahmi hmuahhmuah ah;\nMidang ih ttulnak thupi sawn ah ret in,\nKan duhmi tuah dingah.\nMidang hrangih riantu lawng hruaitu dingah tlinnak a nei.\nTur Neimi Pangpar Vek\nLeilung in in Thlir ringring


Meithal Leinak Ding Sumpai Ting 200 A Tlanhlohpi – Meifar\nMeithal Leinak Ding Sumpai Ting 200 A Tlanhlohpi\nRalhrang pawl donak dingah DRPA in meithal lei an tum ih tlawngta pakhat in arak bum, an sumpai ting 200 le pistol pakhat a tlanhlohpi. Panglong University of Technology ih tlawngta pawl hotu pakhat Sai Htet Aung a si. May 15 tiangah simfiang awknak a neih lo ruangah an thangsiat ih tlawngkai thei nawn lo dingin an tarlang.\nNikum 2021 November thla ah DRPA in meithal lei dingin sumpai an kuat ih a hlo lanta. March 2022 ah an pehtlaih theisal ih Sai Htet Aung in meithal lei a tumnak ah bum a tong thu a sim thei.\nDRPA thuphuangtu in, “Bum a tong ve thu in sim, bum a tondan cu relfiang dingin kan ko nan tuni tiang a relfiang aw thei lo. A san um lo, in bum ti cu a fiang tuk” a ti. DRPA in relfiang aw dingin theihternak an pe ih a pa in a relfiang aw ding a ti nan tuini tiang a relfiangaw hrih lo.\nDRPA in amah thawn pehtlaihaw tu pawl hnenah theihternak an pe ih, “Hitin thil nan tuah asilen nan meithal, thilri pawl nan ngah nawn lo ding. Nan ngahsal duh asilen ngaithiam in dil uh” an rak ti sawn. Meithal leinak ding sumpai ting 200 cu DRPA pawlkom ta lawng asilo, midang pawlkom thawn sumpai an thawhkhawmmi a si.\nHalpuah Ruangah Rangcang In Mopa A Tlanhlopi


German Ram Hrilawk Nak - Chinland Today Media\nGerman Ram Hrilawk Nak\nSeptember 29, 2009 10:05 am·0 comments\nGerman ram Chancellor, Angele Merkel cu a hna ttuanbet dingin mizan sunah hril tlinsal a si. Angele Merkel cun hriltlin sal a si hnuah thu a simih, German ram mipi hmuahmuah hrangih Chancellor a si tumthu leh, German ram sumpai tlasia tundin sal a tumthu leh mipi hna ttuanding neilo pawl hrangih hna ttuanding ngaihtuah sak cu a ngaipawimawh ding bikthu a sim.\nTui ttum German ram hrilawk nakah hin Cozah hmaisa ih Angele Merkel ih Cozah rakttuanpi mi Social Democratic Party cu tui ttumah cun Opposition lamah an um ve thungih, Tui Cozah tharah cun Free Democrats Party leh Christian Democratic Union pawlin Cozah nak an tuah tlang a si.\nAngele Merkel hi hriltlin sal a si veten ram dangdang hotu pawlin lungawi pinak thu an kuatih, US President, Barack Obama khalin lungawipi nak thu kuatin Cermany ramin Cozah hnetkhoh an neisal cu lungawi umzet a si a siih, Angele Merkel ih hruainak hnuaiah German ram leh US cu hna tthazet ih an ttuan tlang thei a beisei thu a sim.\nTuittum German ram hrilawk nakah hin Angele Merkel ih umnak Christian Democratic Union leh Christian Social Union ttangtlang in Vote 33,8% an hmu ih, Social Democrats in Vote 23% an hmu ih, Free Democrats Party in Vote 14.6% Left Party in Vote 11,9% Green Party in Vote 10.7% an hmu a si. Conservatives pawlin an ram rorel nak Inn ah Seat 239 an neiih, Free Democratic in Seat 93 an nei,\nFrance President, Nicola Sarkozy leh British Prime Minister, Gordon Brown khalin an lungawi pinak thu an kuat ve.\nIran In Missile A Kapsuak\nTuisun ah Iran cun Missile a neihmi pawllakih Km 2,000 ih hla kapban Shabab-3 leh Sajjil Missile a kapsuakih, Mizan sun khalah “The Great Prophet 4” timi hminpu in an khawpi Tehran thlanglam Qom khawkiang ihsin hmunhla tuk kapban lemlo Missile a kapsuak zo.\nTuisun ih Missile a kahsuak mihin Asia thlanglam ram pawlcu a kapban thluh ih ruah a siih, Hi Missile a kahsuak miih tlunah Europe ram pawl kapban Missile dang a neilai peimaw tihi ramdang hruaitu pawlih ngaiven a hlawhzet a si. Tui ttum Missile a kahsuak mihi an ram Cozah hnuaiih um TV pakhat IRIB Newt Work in a puangih, an ram ralkap Islamic Revulutionary Guard Corps cun hi Missile an kahsuak mihi an ram kilhim tthat nakih thil pawimawh zet a si tiah an sim.\nMizan sunih Iran in Missile a kahsuak mi lakah Khawmual ih hmanding mi Km 170 ih hla kapthei Missile Fateh-110 leh Tipi thuanthum parih hman dingmi pawl Tondar-69 khal a a kapsuak telih, Himi ih tlunah Km 300 leh Km 700 ih hla kapban Shabab-1 leh Shabab -2 khal a kapsuak.\nHonduras Cozah Leh Brazil\nHonduras ram ralkap in an hlawn thlakmi an President hlun Manuel Zuleya cu an ram Honduras ih a kirlut sal hnu ah Hondura ramih Brazil Embassy ah tutiang a relh ringring laiih, Brazil Embassy in a humhim lai a si.\nCu ruangah tuisun ah Honduras Foreign Minister, Carlos Lopes cun Brazil Embassy in tuihnu lam ni 10 sungih an President hlun Manuel Zuleya cu Honduras Cozah kutih a pe lutlo a si ah cun Brazil ram leh Honduras ram pehtlaih awknak lamzin cu sahcat a si dingih, Honduras Cozah ngennak vekih Brazil Embassy ih zianghman a tuahduhlo a si ah cun Honduras ramih Brazil Embassy cu umzia neilo mi a si thlangding a ti.\nHimi laiah Brazil cun Honduras ramih an ram Embassy cu Honduras Cozah in kutthlak theinak dan a neilo a ti. Brazil President, Luiz Inacio Lula Da Silva cun Honduras ramih an ram Embassy cu International Law in a humhim a si a ti. UN Security Council khalin Honduras ram thuneitu pawlcu an ramsungih Brazil Embassy tibuailo dingin thu a pe.\nBritish Lawng Ralkapin Rit Theih Sii An Kai\nTuizingah Britist Lawng ralkap Royal Navy pawlcun rit theihthil Cocaine tamzet dollar Million 24 man an kai. Hi rit theihthil Cocaine hi South America tipi thuanthum ih nga kaitu pawlih lawng feet 138 ihsau ih phurh mi a siih, Hi Cocaine sii phurtu lawnghi lawng ralkap pawlin Helicopter thawi an hmuh hnu ah Britist Royal Navy leh US Coastguard pawl ttang tlangin an kulh ih an kaih mi a si.\nBritish Armed Force Minister, Bill Rammell cun an ralkap pawlih hna ttuan tthat dan cu faktlak an si ih, rit theih thli cu an ram leh mipi ih hmelma tumbik a si a ti. Lawng ralkap hotu Andrew Stacey cun himi rit theihthil kaiding ih bawhin thla ziangmaw zatsung tipi thuamthum parih an um thu a simih, Tui naite hrawngah rit theihthil hi voi 3 an kai zo ih, tui ttumih an kaih betmi hin an hna ttuannak a hlawhtlin zia a tilang vivo a si a ti.\nBritish lawng ralkap pawlhin hi rit theihthil kaiding ih an kulh nakah hin raldo nak Lawngkhal an kiangkap ah an ret cia thluh ih tlunlam ihsin raldo nak Vanzam thawn an kilih an kulh mi a si. Tui kum July leh August thla khalah Dollar Million 39 man an rakkai zo ih, Prince William in hi ralkap pawl hnen ih a rak umlai nikum 2008 July thla khalah Dollar Million 40 man hrawng an rak kaizo.


Chinram hriamkaibu thawn pehpar mi thu ah Mandalay ih Doctor 14 pawl licence phit sak - Falam Online Media\nMandalay bulpak siizung ih hnaṭuan Doctor 14 pawl cu Mandalay Division Commander hohanak thawn March 13 ih tuah mi ralhraang meeting thusuak vekin Doctor sinak Licence pawl an phit/lak sak tiah theih a si.\nPenghuap bulpak siizung thawn pehparmi meeting cu Ralbawi Ko Ko Oo (အလယ်ပိုင်းတိုင်း စစ်ဌာနချုပ်တိုင်းမှူး ဗိုလ်ချုပ်ကိုကိုဦး) le Harhdamzung ṭuanvonei Dr. Win Naing hohanak thawn Mandalay ralhraang zung ah an tuah mi a si.\nMeeting thawn pehparmi sunglamthu pholangtu mipakhat cun “Mindat le Chinram ih an kai mi siivai le bungrua pawl cu Mandalay bulpak siizung 3-4 pawl thawn pehparnak an nei tiah an rel. Cun, tuṭum hi ralrin kan pe netabik siseh ti`n an rel” a ti.\n(Hmaizarh ihsin thok bulpak siizung ih tuamhlawmmi mina hmin cazin siseh, an nat nak tivek tiang ralhraang zung ah report pek dingin thu an pe cih tiah theih a si.)\nCDM tuahtu Doctor hohami pawlkom pawl in mipi humhimtu ralkap pawl training an pe thu khal an rel tiah amahcun a relbet hrih.\nCuihtlunah Licence phitsakmi Doctor pawl hnaṭuannak bulpak siizung pawl khal cu khar sak an si ding thu ralbawi Ko Ko Oo in a rel tiah a ti.\nLicence phitsakmi Doctor pawl ih hmin cazin cipciar cu an him nak ding hrang ruatin kan tarlang lo ding tiah MS thuthang in a tarlang a si.\n← US cozah thusuah cu Russia in a rak tuar/La na tuk\nCNDF cangvainak par ah Chin mipi Diriam zet →\nZahthlak zetmi Ministry of Home Affairs sung thu puut darh\nJune 5, 2021 Ni Hnem Sung 0\nExam an tuah hlan te ah Tlawnginn kiangah Bomb an puah


Kan Dung Zarh Sungah Ukraine President Cu Veithum Thah An Tum Nan An Hlawhsam >>> – Meifar\nRussia in Ukraine ram a siim rero laiah leitlun ih misual pawlkom pathum khal sumpai tam zetin a ruai ih Ukraine president kum 44 mi that an fial. Himi doawknak ih telve duh lo Russia FSS pakhat in an cangvaihnak cu Ukraine ṭuanvo neitu hnenah a thupten arak sim thei.\nRussia cozah in mithat hmang pawlkom hnenah an that dingin hmin list 24 a pe ih sumpai tam zetin mithat a fial. An ruaimi pawlkom pahnih cu The Wagner Group le Chechen special forces pawl an si, Russia cozah thawn pehtlaih awknak an neih lo ruangah himi pawlkom in Ukraine president an that thei asilen Russia cozah in anmai cangvaihnak a si lo thu an rak phuang thei.\nPawlkom pakhat cu Russia kuthnuai ih cangvaitu a si, The Wagner Group pawlkom sungah mithat hmang mi 400 an um ih leitlun hmun dangdang ah tualthat dingin an rak feh ṭheu. Mithat an thiam tuk ih an sulhnu khal hmuh ding um nawn loin an cangvai thiam, phenthlam ihsin an cangvai thiam an ti.\nCuruangah US president Biden in Ukraine president cu a phone ih Ukraine ram ihsin tlansuak dingin a fial, a tlannak ding lamtluan khalah US ralkap pawlin an lo kilhim ding tin thu a cah. Asinan, Ukraine president in, “Tlan ka ṭullo, ral kan do lai. Tlan aiin cerek, ralthuam kan ṭul sawn” tin US president ih sawmnak cu arak hnawng.\nKan dung zarh sung lawngah Ukraine president hi veithum rori thah an tum nan an hlawhsam, misual pawlkom pahnih cu an cangvaih hlanah Ukraine ralthiam pawlin an rak nuai cimit man. Pawlkom pakhat khal hlawhsam in an kirsal.\nA Tlangval A That Ih A Serh A Tansak Hnuah A Thup, Palik Pawl Hnenah, “Nuam Zetin Hawl Uh” A Ti


Dung Sip Hi Nehnak Sawn A Si Maw? - Chinland Today Media\nDung Sip Hi Nehnak Sawn A Si Maw?\nFebruary 24, 2014 8:20 am·1 comment\nTulai cu keimah ten pitar pol nei bangin “Dung kan sip sawn pei” ti’n ka tlok rero. Dungsip cu dungtolh thawn malte a dangaw deuh. Dungsip cu hmai nornak ding hrang, tha laknak a si ruangah dungsip cu a thupi nasa. Veikhat cu, Ruun lamzin so ah kan mawtaw a taangih taang lo dingin a soh lan theinak dingah a dunglam ah malte a sip lawkih cutin thazang nasaten a lak hnu ah napin a so lan suak thei a si. Malte khal dungsip duh loin a taannak hmun ihsin nawp aw rero hmansehla a so lan suak thei dah lo ding ti cu kan fiang. Curuangah dungsip thiam hi a rak tuul ngaingai asi.\nDungsip thiam hi thil thupizet si cingin dungsip zir ciamco kan um ding ka zum lo. Mawtaw mawng kan zir tik khalah dungsip hnakin hmaizawn te ih mawn kan zir tam deuh. Asinan, dungsip zawngih colh le din thiam cu a rak thupi zet fawn. Leitlun hmunkip thuthang pawl kan theihmi ah nunnak tiang liam ih mawtaw caangsual pawl cu a tlangpithu in, an rinsan aw tawkih ralring duh lo zuri le cak tuk fahran ih an mawn ruangah a si ti kan thei. Dungsip zawng ih mawtaw mawng mi sawh that ciamco thuthang tla theih ding a malsawn riangri, ziangahtile dungsip ding ahcun kan ralring hleice ruangah tla asi thei. Hmailam hla pi fehnak ding hrangah malte dung kan sip lawk theu hi ziangtluk a thupi timi nitin zantin mang thei sehla, malte cu kan phah aw niam thei ding ka zum.\n“Dung tolh ih tolh duh lo pawl, dung sip ih sip duh lo remrem pawl hi ni khat nini ahcun an sirawknak van a dawng ko ding”\nBawhlung naapin sit ding asi ahcun dunglam ah hla deuh sip ih nawpawk ta a tuul ti khal kan thei. Veikhat cu cawleng ka mawng ih caw le leng neitu pa in “Ralring aw ka caw pawl hi dungsip Kawl tong cun “Nauh-sauh” an thiam lo, dung na sip ter le an lo saih ding” in ti. Dungsip an thiam lo ruangah kan fanginn thawn naih aw te ih ding, ding cu kan ding thei lo. Bang hel-hel in fang kan rut ih kan bur zawk rero. Ziangah dungsip timi hitluk ra thupi mi rori dungsip hi kan zir ciamco dah lo tiin ka ruat nasa.\nRalram cu ka feh dah lo nan, ka theih sun mi ahcun dungsip lam hnakin hmai nor ding lam an zirh aw tam in ka thei. Australia ram tla cu dungsip hrimhrim kan thiam lo hmailam zoh ih feh pawl kan si tiin an ram hrangih ramsa sunglawi bikah dungtolh thiam lo kangkaroo an hril suak. Asinan a thupizet mi thil theih ding cun a thupi lemlo mi dungsip ih thupitnak te khal theih a rak tuul a si. Curuangah ka ruah theu mi cu, tui dung tolh ih tolh duh lo pawl, dung sip ih sip duh lo remrem pawl hi ni khat nini ahcun an sirawknak van a dawng ko ding tin ka ruat. San a thlengaw, hlan ahcun dungtolh le sip lo pawl kha uar ah kan ruat, tu ahcun dungsip thiam pawlin nehnak a phunphun an co ti kan theih a cu ngaingai zo.\nMidang in ruahnak dangdang le hmuhnak dangdang an thlun thiam lai ah kan ruahnak tipi ral kaan lo thupi lengleng ih kan ret hrih asi ahcun hlapi le reipi cu kan feh thei lo ding.\nAnetnak ah ziangvek thu khalah upa le mino pawl kan zaten, ziangkim kan tuahnak ah tuanpi pawl thawn thuhla hmu aw thiam in, a tuul daan ih dungsip thiam, a tuul daan ih hmai nor thiam dingah ruahnak nei in, kau zetih hnatuan dingah kan san in a pe thlang a si. Kan ruahnak lawnglawng thupi zetih kan ret nak ihsin dung sip men hman a tawk nawn lo kan fehsan rori a tuul thlang. Midang in ruahnak dangdang le hmuhnak dangdang an thlun thiam lai ah kan ruahnak tipi ral kaan lo thupi lengleng ih kan ret hrih asi ahcun hlapi le reipi cu kan feh thei lo ding. Hivek ruangah ramleng le ramsung ih kan pawlkom tampi a siat phah ti tiangin ka ruat. Dung sip lawk hi kan sung tinak a si lo. Nehnak sangka sawn a si. Hlapi tiang thleng ding ih thal kan sai ding cun napin kan nawp cu a tuul rori. Vanzam khal sangpi le cakzet ih a zam thei nak dingah cahnak thazang la in a tlan lawk a tul a si.\nHannah Lal Din Thang pa says:\nThazaang ka ngahzet. A ziangtinkim ih thangso/hmasawn theinak dingah dungsiip deuh a tul caan tampi um ngai… a thar rori in ka mang suak saal… thatuk


Tham Theihmi Duhdawtnak - Chinland Today Media\nMay 9, 2010 1:39 am·0 comments\nJesuh in a nu le a duhdawtmi dungthluntu pa cutawk ih an din kha a hmu ih a nu hnen ahcun, “Amah kha na fapa a si,” tiah a ti. – Johan 19:26\nIreland ram Dublin khua ih Chester Beatty Library timi cabu khawlnak ah mangbangza khuahlan lai ih Bible Ca tthen tete pawl an khawlmi a um. Cumi lakah Johan bung (19) nak khal a tel ih Jesuh Khrih thinglamtah parih an taarlai ih a nu a biak tikah a duhdawtnak le seherhnak a lang thu a sim. Cang (26) nak ah, “Jesuh in a nu le a duhdawtmi dungthluntu cutawk ih an din kha a hmu ih a nu hnen ahcun, ‘Nunau nu, na fapa kha zoh aw!” tiah a ti.\nHih hlanlai Bible cang ka zohhliah tikah Jesuh ih a nu le a rualpa a duhdawtnak hi thamtheih duhdawtnak a si. A feh hnu ah a nu Mary kha a rual Johan in kilkhawi dingin a ap tami in ziangtluk a fiangmi ttongkam in a duhdawtnak le a seherhnak kha leilungpi a theihter. Thinglamtah ih an thlai lai ah Jesuh in Johan kha, “Na nu kha zoh aw!” tiah a ti. Cuihsin thokin khaih dungthluntu in a nu kha amai’ inn ah a umter” (c.26).\nNu na neilai asile tuihsun “Nui’ Ni (Mother’s)” hi na NU na duhdawtzia mipi theih in phuang dingah mangbangza caan ttha a si tiah ka ruat. Nu nei nawn lo na si le a hrangah Pathian hnenah lungawithu sim aw. Cuih hnu ah ziangtluk na duhdawt le na hrangah a thupit zia tham theih in langter aw. – Bill Crowder\nA man khiah theih lomi laksawng Pathian ih in pek vekin,\nNi khatkhat ahcun kan hnen ihsin a feh leh ding;\nDuhdawtnak le zaangfahnak thawn tampi pek aw,\nDuhdawtnak taktak na thinlung zate in. – Stairs\nPathian in ka NU thluasuah pe seh;\nka sinak zate’n asilole a parah leibak ka nei.


Aung San Suu Kyi In Kan Ram Tlengawknak Taktak A Hmuh Lo Thu sim - Chinland Today Media\nDecember 12, 2012 12:05 am·0 comments\nKan dung Tlawngkai Nilini, 6.12.12, ih Asean 100 Lead-ership Forum meeting ah Daw Aung San Suu Kyi in ” Resilience for the Turbulant Time” timi thulu tar in kan ramsung ih thlengawknak thu ah, “Kan rampi ih thlengawknak ah hmuhtheih fiangfel in a um hrih lomi ruangah ka lung a phang a si. Atu phei ah tla cun ramsung hmunkip ah buainak a suak rero. Atufang ih thuneitu acozah ih thil felfainak tiih a fehpidan khal hi ka di a riamtawk pam tiin ka ti thei lo a si,” tiin a sim.\nForum ih a rasuaktu pawl hmaiah, “Kei cun Federal hi ka duh a si. Federal daan kan hmangmi in ramsung miphun khat le khat hlatawkter ding ti hnakin, Fedral ruangah ramsung miphun khat le khat neelawknak a suahpi sawn ding hi ka zum a si,” ti khalin kan ramsung um ramṭhen pawlih dilmi Federal tlunah a lung a kimpi thu khal a sim.\nCun, “Kei ka hrangah ziang si na diriamnak bik ding tiin in sut bang sehla, kei cun rampi remdaih lungrualnak lawng hi a si ka ti ding. Ramsung ih miphun hmuahhmuah le hriamhrei keng a phuaih hmuahhmuah karlak ih remdaih lungrualnak hi a si,” tiin remdaih lungrualnak a ngah lawngah a di a rem ding thu khal a sim.\nHi Forum ahhin Asean ram pawl ṭhansohdan ding thu ruatkhawm dingin upatmi le fimthiam sang 100 pawl sawm ih meeting tuahmi a si.\nSuh Kyi Ih Nunnak Ka Rak Runsuak Dah Tiah Khin Nyunt In Sim\nUN Lubik In Asia Ram Pawl Kawlram Nawr Ding Fial


Nuclear Thu Ih Biak Awk Nak Ah North Korea Tel Tum Lo - Chinland Today Media\nNuclear Thu Ih Biak Awk Nak Ah North Korea Tel Tum Lo\nApril 15, 2009 3:10 pm·0 comments\nNorth Korea in tui thla April ni 5 ih Rocket a kahsuak ruangah UN Security Council cun nasa zetin a sawiselih hremnak pekzo mi ih tlunah hremnak pekbet a tumthu mizan sunah thu suahnak a tuah. Himi ruangah North Korea cun Nuclear Programme thurel nakih a teltum lothu a suahve ih Nuclear khawlpi a cawlhter ciami khal ti nunsal a tumthu a puang.\nNorh Korea Foreign Ministry thupuangtu cun Nuclear ralthuam titawp dingih biakawk nakcun North Korea hrangah umzia a nei theilo ih UN thilti dancu North Korea mipi zalen nak pahbal leh mipi hmuhsuam nak asi ati. North Korea cun US, China, Russia, Japan, South Korea, pawlthawi Nuclear Programme thu ih biakawk cu NOrth Korea hrangah thil ttulnak a umlo ih hi rampawlih thurel cakmi in North Korea duhdan cu a ti danglam cuanglo dingih North Korea kekar nak khal a ttembet thei cuanglo dingih North Korea cun Nuclear ralthuam lakih si humhim awknak lamzin a hawl ko ding asi ati.\nUN Security Council cun North Korea in tuithla April 5 ih Rocket a kahsuak ruangah hremnak khoh sinsin ih fehpi a tumih sumpai leh ralthuam lamih North Korea hremnak ding thu rakrel cat zomi cu a taktak ih hmang dingin Council cun UN Sanction Committee thu a pe cihzo.\nSouth Korea khawpi Seoul ih BBC Correspondent John Sudworth cun North Korea Foreign Ministry ih thusuah micu a khoh zetih a liamcia kum 6 ih thurak relcat zomi pawlkhal a pahbalsal thluh asi ti. Asinan himi ruangah biakawk salnak ding lamzin a pit ticu a um cuanglo tiah BBC cun a sim.\nRelzo vekin North Korea cun Rocket a kahsuak micu vansang biakawk nak dingih hman ding Setellite Orbit ih hunret tu asi ati nan South Korea, Japan leh US cun Missile kahsuak a tummi khuh phentu ih hman atum tiah an sawisel. North Korea hin Nuclear leh Missile a rakkap suak zo ih tu ah Rocket a kapsuak sal lala ih UN Securityn Council in khohkhah zetih hremnak pek dingin Japan, S, Korea, leh US cun an nawrnan China leh Russia in khohkhah tukih hremnak pelo dingih an ttan ciamco ruangah UN Security Council khalin US, Japan leh S, Korea duhdan vekin a fehpi theilo nak asi.\nNorth Korea Leh South Korea Karlak Boruak A Sezet


UI LOTEN PEKMI LAKSAWNG - Chinland Today Media\nUI LOTEN PEKMI LAKSAWNG\nDecember 27, 2008 3:07 am·0 comments\nKan Bawipa Jesuh Khrih ih mi a zaangfah zia cu nan thei. Amah cu a lianzet nain nanmah ruangah mi farah a cang: cuticun a farahnak thawngin mialian ih nan cannak dingah a si. – 2 Korin 8:9\n– Luka 2\nIsrael ram Herodium ih hlansan thil a simi plaster hlun pakhat ka nei. Cumi ka hmuh tinten kan Bawipa Jesuh Khrih ih tangdor nun a neih zia ka mang t.heu.\nHerodium cu Herod ih tthal caan colhnak inn a si. Cuih inn mawizet kau le nuam ah siangpahrang innsang le mikhual pawl to tlangnak khaan khal a um. Tikholhnak tihlum le tidai tili dawl pawl cu pangpar hmuandum in an kulh.\nCuih innpi cu raalneh hngilhlonak ih sakmi asinan tumtah dang khal a nei thei men. Herod in Micah ih simciami Messiah cu Bethlehem ah a suak ding ti a theih (Matt. 2:4-6) ruangah a inn ih suahter a duh theimen ti’n a zumtu khal an um.\nPathian ih ruah daan cu a phundang ruangah siangpahrang inn ah si loin a niamzetmi ttilva rawl einak ah Bawi Jesuh cu a suak.\n“Kan Bawipa Jesuh Khrih ih mi zaangfahnak cu nan thei: Amah cu a lianzet nain nanmah ruangah mifarah a cang: Cuticun a farahnak thawngin milian ih nan cannak dingah a si”(2 Kor 8:9). Hih laksawng hi ui lote in pekmi rundamnak a si. Nang le kei ih kan comi laksawng hmuahhmuah lakih maksakbik laksawng a si.\nNgun ih tuahmi thingkuang a hmang lo,\nLaksawng funnak rong hring le sen khal a hmang lo;\nTtilva rawl einak kuang sungah,\nIn pekmi Khrismas laksawng cu Pathian in a ret.\nPathian ih tthatnak le duhdawtnak cu\ntaksapum thawn Bethlehem ah a ra.


Cahram Archives - Page 106 of 107 - Chinland Today Media\nThought For Today Leitlun ih na ra suah tikah, na tap asinan mitampi lungawinakin an khat, ziangah tile mipakhat nasi dingtin ruahsannak an nei. Na thanglian vivo, harsatnak le nuamnak phunkip na tawng. Mi hrangah ziangtluk na tuan timi cu nangmah in na theibik ding. Na thihtik ah na thuanthu ziangvek a si ding. Na ruank kiangah na rualpi tha […]\nby CT ·\tMarch 13, 2009 ·\nLungawi daan ding na thiam zo maw?\nLungawinak timi hi a lenglam thilah a umlo, thinlung sungah a um. Lungawinak cu kan neih mi sumsaw le thilri parah a umlo ih a cangvai rero mi kan thinlung thuruahnak sawn ah a um. * Riahsia dingih thu kan ruah tikah kan riah a sia ih lungawi dingih thu kan ruah tikah lungawinak ding kan hmu. Thinlung ihsin lungawinak […]\nby CT ·\tJanuary 26, 2009 ·\nMinung kan bangawk lozia cu, thil a thazawngih a thlirthiamtu kan rak um vekin a se zawng hlirih thil a thlirtu kan rak um. Tahthimnakah, Thukamhlun ih Joshua ih a thlah mi thlingthlatu pawl ih ramtiam anva thlingthlak vekin, Africa ram ah sumdawnnnak lam ah ziang an bang timi zoh phah dingin, but zuar pahnih cu thlah an si. An […]\n1. Na tuah mi hmuah hmuah cu BawiPa hnen ah hlan aw, Na khua khan nak cu na hlawh tling ding. 2 .Na tong ih a suahter mi rah vek in na nun nak cu asi ding. 3. Na uar awk rero asi ah cun harsat nak na sawm thawn a bang aw. 4. Mi zo khal in tawhawk nak […]\nNemten tong aw\n* Mi va sawisel hlah, va mawhthluk hlah, va zuarthlai hramhlah, mi thin natnak a si kha. * Thinlung tak rori ih mi va lawm, mi va fak hi thapeknak pakhat a si. Kan ni kan Laimi hin lawmawk tawn hi kan tlaksam deuh lai abang…? * Mi pakhat ih thinlung duhzawg va relpi khi ziangtluk a nuam! […]\nLeitlun ah thil a tha lam thleng lo in a se lam hlir nitin in a thleng; thawmvang sia kan thei…Bawipa Jesuh a rat a nai taktak a si pei maw?\nby CT ·\tJanuary 16, 2009 ·\nThought For Today (?)!!\nNi khat ah nazi 24 a um. Asinan, ziangruangah kan sinak le kan dawnmi a bangawk lo theu? Nazi pakhat ah leitlun minung ziangzat an thi, a si le nang hi ziang ruangah thilo in na um? Duhdawtnak thawi thu na sim mi pa/nu khi a rak theithiamlo tu hrang ahcun thathnemnak a umlo timi na ruat dah […]\nby CT ·\tJanuary 15, 2009 ·\nThufim 35 pawl\nMuvanlai in thuro nunnemte a deh dahlo. Muvanlai in thauthe a hum theilo. A rilrawngmi pum cun hna a nei lo. Siangpahrang cun mit tampi a nei ih theihnak hna khal tampi a nei.\nby CT ·\tDecember 30, 2008 ·\nVa sim ko aw….\nNa thinlung in tong ding ih a lo fialmi pawl kha tongsuak aw… Mi mawite na hmuh tikah na mawi tuk va ti ding kha hreh pang aw hlah, na mawituk na ti tikah ziangtluk a lungawi… Caan remcang a um le ka sim ding ti hlah aw…polite tak in va sim cih aw…a lungawi tuk ding…a theih duhtuk mi […]\nby CT ·\tDecember 22, 2008 ·\nThihnak hi aw!!!\n(Kan suah veten thih kan thawk) * Minung hi kan suahveten thih kan thawk ti a si. (Mi thi pawl in thuanthu an sim dahlo) *Mi thi pawl cun ziangtluk thu an thei a va si hmanah an sim thei nawnlo. (Thihnak hi damnak famkim a si) Kan thih tikah kan buainak harsatnak le kan cinfel theilomi thubuai pawl a […]\nby CT ·\tDecember 17, 2008 ·


Matupi – Chinland Defense Force le SAC ralkap karlak boruak sosang thei - Falam Online Media\nMatupi – Chinland Defense Force le SAC ralkap karlak boruak sosang thei\nMay 4, 2021 May 8, 2021 Ni Hnem Sung\t0 Comments\nSAC ralkap le palik komkhawm in Matupi khuahnar check-gate ih dutytu ralhraang pawl cun khuasung lutsuak mipi an hringhro nasat ruangah ralrin peknak ca rak suah zotu CDF – Matupi le SAC ralkap karlak ah boruak sosang thei dinhmun a si.\nApril 10 ih dinsuahmi Matupi Chinland Defense Force cun April 27 nikhenmi theihternak ca an suah mi ah SAC ralkap ralrin peknak ca an ngan tel.\nCuih ca ahcun April 4 ih dinsuahmi mipi hum tuding Chinland Defense Force pawlkombu hnuai ah CDF – Matupi an dinsuah thu, National Unity Government thawn hnaṭuantlang tuding an si thu, Chinram sung ah a ṭuldan vekin Chin Act phungdaan hman an tum thu an ngan tel ih netabik ah SAC ralkap in Chin ram ih a kaihkhih mi hmuahmuah thlah zalen dingin le a hraang zawng ih an cangvaih pehzom vivo pang cun CDF – Matupi in a zoh men lo ding thu an ngan tel.\nCuvek a si tikah tu dinhmun vekin SAC ralkap le palik an cangvai pehzom cun Matupi Chinland Defense Force in a zoh men lo dingih kaphnih karlak ah kahdonak tiang a suak thei tiah boruak thlirtu pawl in an sim.\nzuk : TCP\nKum-3 Thawngtlak thei dinhmun ih um Freelance Journalist Yuki Kitazumi →\nChinram cozah in Surbung Vanzam tualrawn onpuai thu ah thuthannak nei\nSAC ralhraang pawl Falam ah an thleng fel zo\nOctober 12, 2021 October 13, 2021 Ni Hnem Sung 0\nCNDF ralkap pahnih in ram le miphun hrang nunnak hlan


A Ttha Deuh Ngaingai - Chinland Today Media\nMay 12, 2009 7:55 am·0 comments\nKa thinlung kaa hnih ah a feh. Hih nunnak hi taansan ih Khrih thawn um cu ka duhzet; cumi cu a ttha deuh ngaingai. ?Filipi 1:23\n– 2Siangpahrang 15-16\n1960 ihsin a laarzetmi hla cu “Getting Better” timi a si. Cuih hla sungah hlasaktu in a nolai caan a vun ruat saal ih caan tinte ah thil pawl ttha sinsin in a hmuh thu lungawi te’n a phuang. Hih hla hi thil a tthalam ih hmuhnak asinain vansiatnak ah, cumi ruahsannak hrangah hram bun ding thil taktak an um lo.\nBaibal Ca cun kan umnak leilung hi siatlam a pan vingvo thu a sim (2Tim 3:13). Nitin kan hmuhtonmi thil pawl in cuih thu a dik zia an langter. Cuvek thil ttha lo pawl cu ziangti’n kan hmasuan ding? Hrihram nei lemlo in a tthalam in zoh men ding maw, asilole ruahsannak nei lo thanauzet in um men ding so?\nTirhthlah Paul in hmasuan ding daan in zirh. Rom khua ih thawng a tlaklai ah Filipi kawhhran hnenah ca a kuat ih a siat cuahcomi leilungpi ah a dikmi ruahsannak a pek. Leitlun ah harsatnak le tuarnak um hmansehla zumtu hrang ahcun thil hi a ttha vingvo ko ding ti’n tha a pek hngai. “Ka thinlung kaa hnih ah a feh. Hih nunnak hi taansan ih Khrih thawn um cu ka duhzet. Cumi cu a ttha deuh ngaingai,” (Fil 1:23) a ti. Khrih hrangih harsat tuarnak in Amah thawn kumkhua kan um tlang leh ding timi thu in theihter.\nNunnak harsatnak a um thei, hmansehla nikhat ni ih Jesuh kan hmuh tikah cumi cu a ttha ngaingai leh ding!\nA hmel hmuh ding cu ka hmuitinmi a si,\nKa thlarau ih hiarhal bikmi a si;\nKa lamzin cu thlitu pi le harnak thawn khat hmanseh,\nA hmel ka hmuh cun ka di a riam ding.\nKhrih thawn um cu nomnak hmuahmuah lakah a nuambik.


Chin mi khui in kan ra | Radio Veritas Asia\nChin mi khui in kan ra\nChin miphun khui in a thok le a ra tihi a cekci ih sim fiang cu a har ko ding. A san cu Chin pupa pawl hin an thu le hla pawl ca thawn ngan khummi hlan thu an neih lo ruangah a si. Culawngsiloin Chin pupa pawl hin an suah keh nak, an tlan len daan, an minung sizia hi lung phek par ih ngan mi lungto ca tivek le hminsin tlak lungphun, lung dawl ti vek an neih fawn lo tikah keneh le an sul hnu zingzoi hi a har sin sin. Chin miphun pawl hi leilung tlunih a ummi miphun tampi lakah ziang miphun thawn an nai aw bik ih, zovek mihnam thawn thisen khat an si ti cu tui sunih san thar ci hram zing zoi thei nak DNA thawn cek sehla cu Chin ci, Chin hnam, Chin phun hi zo pawl an si ih ziang miphun an si ti cu a fiang sut si ko ding. Cutivek ih DNA cek fel thei ni a rung um leh ko ding ih cui ti ni khua ah cun tu hnak in kan fiang sawn leh ko ding. Tu cu tuini ih Chin pupa kum upa, pitar, putar pawl ihsim sin mi hlan thuhla le Chin thuanthu roling hrekkhat pawl par hngat san lawngin Chin thu kan zingzoi thei lai hrih asi. Amah lawngte hmui le hmel, hmin sak daan, tong daan le nunphung a phunphun pawl zoh tikah le kawl ram sung um minung pawl khui in Mong Kulia, Tibet, China miphun pawl thawn an nai aw bik ih a cui hmun ram pawl ihsin an ra timi khal hi tui ni tiang ah a zum um bik ih, a pom tlak bik a si hrih a si. Hmailam ah Chin mifim pawl in an zingzoi vingvo leh kei cu,\nChin ti mi hmin a thok nak\nChin timi tongfang a thok nak ni le thla, tik cu le a hmun le ram ti pawl hi a cekci in zo hman in sim fiang thei a si nawn lo. Culawngsiloin Chin timi tongfang ih a sawh duh bik mi le a ti can tak hi ziang asi ti cu fiang te ih sim thei a har sinsin. Amah lawng te tui Tuluk miphun pawl hmin ah hin Chin timi hi a tel tam nasa ih, anmai aw suah daan ahcun "cin" ti deuh hin a siih, a ti can le a sawh duh deuhmi cu hnam pi a silole pi cang thlam deuh khi a si. Cuvek in Chin pawl ih suah keh nak hi Tuluk ram lam asi tiah hlan thu in a kawh hmuh fawn tikah Chin ti mi tong fang khal cu a cui Tuluk pawlih "cin" timi tongfang ihsin ram mi asi ko ding tihi leilung tlun hlan thu lam mifim pawl ih an zum bik mi cu a si. Kum tam a hung rei ih kawl le vai lak an thlen tik ah cin timi ihsin Chin tiih a rung cang a si. Cucu tui sun "Chin" hmin khui in a thok timi hmuh daan a phunphun le zum hmang a phunphun lakih sin hlan thuthiam pawlih pom thei bik mi le an lungkim pi bik mi cu a si.\nChin pawl an thek darh\nHlan ah Chin pawl hi an mah ten ram an nei ih a bur in an um dah maw timi hi sim fiang a har ko. Asinan Chin pawl hin caan khat lai ahcun siangpahrang uktu tla an rak nei dah ve ti cu Tuluk hlan thu ah kan zoh asile fiangten kan hmu thei a si. Hitik hlan AD 100 luan hrawng ah tui Tuluk ram laifang hrawng ah khin Chin timi miphun khat an rak um dah. Chin pawl cu a ni, a kum in an pung, an karh zia ciamco ih mi phun pi le mi phun cak zet pakhat ah an rak cang. Kiangkap um miphun dang pawl hnak in an tam sawn, an cak sawn ruangah Chin pawl cu uktu Siangpahrang phunah an rak cang ih cuticun Chin Dynasty tin Chin Siangpahrang san, san khat a rung um. Tuini ih leitlun thil mak pa 7 sungih pakhat asivemi Tuluk cang dawl pi The Great Wall peng 1500 ih sau mi khi a cui Chin Dynasty ih taw hram rak thawh tak a si tiah Tuluk hlan thu sung ah ngan khum in a um. Asinan Chin Dynasaty in kum 40 lawng a diah ih, roal an sun ruangah cui caan ihsin thok in Chin Dynasty khla cu a cem ral ta.\nA tang sunmi Chin pawl khal cu a bur in hmun khat te maw mino kan no lai ah lungawi aipuang in kan um ding Bawipa duhzawng in kan no lai caan hi kan hmang tha ahcun thiam nawn lo in ram ih tin ah an thek darh ta. An ral pawl an he tuk ruangah raal pawl ih hmuh ban lo le siat suah ban lo nak hmun, am dai le ram thiang hawl in an tawi an vak ih a hrek in amah Tuluk ram sung lala ah, a then in tui vietnam ram lam ah, a hrek in korea, Canbodia le Lao ram lamah, a hrek in Thailand ram le a a hrek in kawl ram ah an thleng ih tu ih kawl ram Chin ram kulh, India ram Naga land ram kulh le Mizo ram kulh, Bangladesh ram Sitta Kawng ram kulh sung ih a um mi phun pawl khi Chin mi phun bur tete an rak si. Tui sun ih viatnam ramih tlangpar miphun pawl, Lao le Thailand pawlih Isaan mi hnam pawl, Canbodia ramih Khamen miphun pawl tla khi zoh sehla, hihi cu Chin mi rori asiko ti theih ding tiang in an hmui an hmel, an ruang an rai, an cang an vaih daan, an nunphung an sakhua, an tong an aw le an ei an in duh mi tile rawl pawl tiang in tui Chin ram kulh sung ih a um mi Chin pawl thawn a bang aw nasa a si. Amah lawng te an um nak hmun le ramih zir in an aan an tong cu kawl ram sung ih a um mi Chin pawl, India ram sung ih a um mi Mizo pawl le Nagaland ih Kuki, Thado pawl hi bur tum bik an si. A pi cang bik khal an si. Culawngsiloin tui Pakistan ram, Afakannistan ram tlangpar pawl ah khal Chin phun ti ding mi, miphun an um lai hrih fawn a si. Cuticun Chin dynasy ihsin an thek darh hnuah Chin miphun cu miphun pi pa 10 ah an rak cang ta a si. Cucu Asia le Indochina ram pawl ih Chin miphun pawl thekdarh daan tlangpi cu a si.\nA hmin ah Chin\nIsreal khi tahthim nak ah lak sehla, unau 12 sung suak an si. Asinan an Pa Jacob ih hmin thleng "Isreal" timi kha buai bai nak um riai lin an zaten miphunpi hmin ah an pu tlang thei. Robin, Levi, Benjamin tivek tla in an thupi ter celcel ve lo. An pa le ciar ih hmin kha an ngai sang loti ank cu a si hrim hrim lo ding naan, khai khawm tu pa bik hmin kha an upat ih an thupi ter sawnih hleiah fun khawm tu hmin pakhat neih hi a tha sawn ti an thei fiang ruangah a si. Lei miphun hmuah lak ah pa le ih hmin a sun sak bik tu Isreal pawl hman in a tul asi ah cun mai pai hmin lawng tih ciamco hnak in zate huap hmin neih a hlawk sawn ti an hmu fiang a si cu. Chin mi pawl kan zoh ve hnik pei, mi lakah miphun pakhat sung in phun hnam cek hrek nei tam bik tu le a uar bik tu an si ding a zum um. A tui Chin ram kulh sung um tu vial hman ah miphun tum deuh deuh 50 leng lo an um. Cumi tang ah hrin hnam te te ziangmaw zat an um lai hrih. An suah keh nak an pai hmin ciar pu in an um ve. Cuih hleiah Chin ram kulh lenglam ah ziangzat an um hrih pei, kan theih lar vial hman ah Bangladesh ih mara Chin, Rakhine ram ih mara Chin, India ram ih mizo Chin le Kuki, thah do Chin, Kawl rawn ih Asho Chin ti pawl tla khi Chin mi hlir te an si, amah sung lala khalah kawh awk phun hnam hmin te te an nei ve cio hrih ding si khawh a va tam awm em.\nSihmansehla cubang hmin cek hrek tete khai khawm funkhawm tu cu Chin ti hi a si. A hmailam ih kan lang ter zo vekin Tuluk tong "cin" ihsin a ra mi Chin timi tong fang in thuanthu hnget khoh, mi hmuah ih pom thei ding mi tha zet a neih ruangah miphun pi hmin si dingah a than a sa ih, Cung Pathian ih blessing khawm pi tlak hmin tha bik a tling a si. A huap kau bik fawn maru, mara, kuki, thado, mizo, zomi, laimi le Asho tivek pawl hi, cun ziang maw zat cu a huap thei ve ko nan Chin mi phunpi zate cun a huap ban lo lawlaw a si. Chin mi zate huap ih hman ding mi, miphun hmin ding ah khal an tlak lo hrimhrim a si. An thuan thu khal in Chin ih thuan thu a baan loih, zate pom thei ding mi witness hnget khoh khal an nei mumal lo fawn a si. Chin timi hmin hi a mawi zet lawng siloin hminsin le theih khal a ol zet. A tawi fawn ih ca ih ngan ding ah le kaa ih sal tik khalah a rem zet mi cafang a si. Cuvek famkim nak a neih ruangah asiding kan tlun ih thu nei thei dahmi mirang pawl le kan kiang le kap ih a um tu kawl le vai pawl khal in thleng sak an tum lo nak san.\nTu dinhmun le phei ah cun mi ih theih mi le , UNO pawlkom pi tiang in leilungtlun ih miphun pakhat hmin si ve ding ah a pom fai zo asi. Kawl ram ni tlak nak saklam zawn ih a luang rero mi ChinDwin tiva pi khal khi Chin mi phun pawl tlan len nak ram ih a luang mi tiva asi tiah ChinDwin tiva tiih a hmin an sak nak san a si. Curuangah thil dang cu zoh duh hrih lo in ChinDwin tiva pipa khat lawng khi zoh tikhmanah Chin timi hmin ih mawi zia, sunlawi zia, a pi cang zia, a lar zia ti pawl hmuh theih a si. Hivek hgelcel ih miphun hmin ih sak mi ti va hmin hi, leitlun ah a um tam ve lo ruangah Chin pawl cu, hi leitlun khal ah miphun dang hleice pakhat an tling a si cu. A hmin nei tu riangri Chin pawl in anmah le mahkha Chin tin ko aw duh lo in an pa lei hmin cek hrek tete pu in mi phun hmin tam zet phuah cio hman sehla khai khawm tu le fin khawm tu dingah cun Chin timi hmin cu a talk bik le a famkim bik a si ti cu, leipi a cem ral lai hlanlo sunzan a luang rero ding mi ChinDwin tiva pi in theih ter in in thang phawk ter ringring ko ding asi cu.\nLente pawl ih Raihrik daan\nSuahni lungawi ni tuahnak thuhla pawl\nChin le Kachin aan rak unau awk daan thutawi\nLai mi (Chin) tikcu siar daan


Suahlannak 1 (Exodus 1)\nSuahlannak timi cu, “Tlansuaknak,” tican a si. Himi cabu sungah hin Israel pawlih thuanthu a thupitnak: Ezipt ramih sal an taannak, Ezipt ram ihsin an tlansuahnak thu a um. Himi cabu hi ṭhen li ih ṭhen a theih. 1. Hebru mi pawl Ezipt ramih sal an taannak ihsin an luatnak; 2. Ezipt ihsin Sinai tlang ih an fehnak. 3. Pathian in a milai pawl thawn Sinai Tlangah thukam a tuah. Cuih thukam sungah nuncan ziaza lam, uk awknak lam le biaknak lam daan tla a tel. 4. Israel pawl in an Pathian biaknak inn an sak ding thu le a sungih hman ding thil pawl, puithiam pawl thawn a pehparmi daan le Pathian biaknak ding daan pawl tla an si.\nCuih tlunah hi cabu hin Pathian in a minung pawl kha sal ihsin a suah ih miphun phun khatah a tuah hai ih hmailamah ruahsannak a neimi phunhnam ah a canter a si ti thu a simfiang.\nHi cabu sungih thuanthu neitu bik cu Ezipt ram ihsin a miphun pawl hruaitu dingah Pathian ih hrilmi Moses kha a si. Mi-ih an theih tam biknak zawn cu bung kul sungih um Thukham Pahra kha a si.\nIsrael pawl Ezipt ihsin an luatnak (1:1-15:21)\n(a) Ezipt ramah sal an si (1:1-22)\n(b) Moses suahnak le a senlai (2:1-4:31)\n(c) Moses le Aaron in Ezipt siangpahrang an tong (5:1-11:10)\n(d) Lantak Puai le Ezipt ihsin an pawhsuaknak thu (12:1-15:21)\nTipi Sen ihsin Sinai tlang ah (15:22-18:27)\nDaan le Thukam (19:1-24:18)\nThukam Puanthlam le biak daan ding zirhnak (25:1-40:38)\nIsrael Mi Ezipt Ram Ah Hremnak\n1Jakob le anmah ih innsang ciar thawn Ezipt ramih a fehmi a fapa pawlih hmin cu: 2Reuben, Simeon, Levi, Judah, 3Issakhar, Zebulun, Benjamin, 4Dan, Naftali, Gad le Asher tla an si. 5Jakob ih sungsuak tefa pawl cu an zatein sawmsarih an si. Josef cu Ezipt ramah a rak um zo. 6Caan a hung rei deuh hnuah Josef le a unau pawl cu an thi ih an khukṭhi pawl khal an thi thluh. 7Sikhalsehla Israel mi pawl in faate tampi an nei ih Ezipt ram khat ko in an zai ih a cah khal an cak.\n8Cuih caanah Josef ih thuhla thei dah lotu mi thar pakhat Ezipt ramah siangpahrang a cang. 9Anih cun a milai pawl hnenah, “Zohhnik uh, hi Israel mi pawl hi an tamzet ih tlunah an cakzet fawn ih kan hrangah phan ding a um a si. 10Curuangah i ngai uh, Israel mi pawl hi an tam sinsin lonak dingah fimkhur zetin an thu hi kan ruah a ṭul a si. Ral kan neih pang a sile kan ral pawl hnenah an ṭang pei ih kan ram sungin an suak pang ding,” tiah a ti. 11Curuangah an thinpit koin hnaṭuan khung ṭuantertu dingah an tlunah salkhawngtu pawl an ret. Cuticun Israel mi pawl in rawl khawlnak dingah Pithom le Rameses khawpi pawl cu Faro hrangah an sak. 12Asinain Ezipt mi pawlih an hrem deuhdeuh tikah Israel mi pawl cu an pungzai deuhdeuh. Ezipt mi in Israel mi pawl cu an huazet ih an ṭihzet fawn. 13Curuangah sal zonzai ah an tuah hai; 14tlakrawh ser le tlakrawh tuah hnaṭuan khung ṭuannak ah an nun cu a har sinsin. Hnaṭuan har tinkim cu zaangfahnak nei loin hranhram in an ṭuanter hai.\n15Cun Hebru nunau a bawmtu nau dongtu sayama pawl hnenah Ezipt siangpahrang in thu a sim. Pakhat cu Shifrah a si ih a dang pakhat cu Puah a si. 16An hnenah, “Hebru nunau in fa an hrin ih nan tuamhlawm tikah naute cu mipa a sile nan that pei; nunau a si ahcun nan that lo pei,” tiah a ti. 17Sikhalsehla nau dongtu sayama pawl cun Pathian an ṭihzah ruangah siangpahrang ih thu cu an thlun lo. Mipa naute khal that loin an zuah ṭheh. 18Cutikah siangpahrang in nau dongtu sayama pawl cu a ko ih, “Zianghrangah hiti in nan tuah ih mipa naute tla nan zuah ṭheh?” tiah a sut.\n19Cule annih in, “Hebru nunau pawl cu Ezipt nunau vek an si lo. An cakvak ih an fahrin a olzet; nau dongtu sayama kan va thlen hlanah naute cu a rak suak zo ṭheu,” tiah an ti. 20Pathian ih ṭhatnak cu nau dongtu sayama pawlih tlunah a thleng. Israel mi pawl cu an ṭhangso ih an cak sinsin. 21Nau dongtu sayama pawl in Pathian an ṭihzah ruangah annih khal in faate an nei ve. 22Cutikah Faro in a ramsung mi hnenah, “Hebru nunau-ih hrinmi fapa hmuahhmuah cu Nail tiva sungah nan hlon pei; a sinan fanu cu hlon loin nan zuah pei,” tiah thu a pek.